qundao/data-zh-poetry huggingface dataset:
秋杪独游善果寺感怀亡友叶文敏公
作者：王士禛
朝代：清
体裁：古风

秋怀憺无豫，古寺聊经行。乔木何苍然，归鸟时一鸣。雨久林叶积，人稀秋草生。帛公吾夙好，敷坐依南荣。壁间龙鸾书，岁久犹峥嵘。昔游偕故人，共对寒泉清。俛仰遂成昔，存没倏自惊。西景薄悲谷，素魄无常盈。世界真一沤，何物为冠缨。徘徊日云夕，驾言返东城。
秋林驿雨
作者：王士禛
朝代：清
体裁：五言律诗

积氛常不彻，天地日冥冥。俗杂蟾彝种，林深虎豹扃。荒村阴峒黑，寒夜鬼燐青。梦里夔门路，开头下洞庭。
秋柳
作者：王士禛
朝代：清

秋来何处最销魂，残照西风白下门。他日差池春燕影，祇今憔悴晚烟痕。愁生陌上黄骢曲，梦远江南乌夜村。莫听临风三弄笛，玉关哀怨总难论。娟娟凉露欲为霜，万缕千条拂玉塘。浦里青荷中妇镜，江干黄竹女儿箱。空怜板渚隋堤水，不见琅琊大道王。若过洛阳风景地，含情重问永丰坊。东风作絮糁春衣，太息萧条景物非。扶荔宫中花事尽，灵和殿里昔人稀。相逢南雁皆愁侣，好语西乌莫夜飞。往日风流问枚叔，梁园回首素心违。桃根桃叶镇相怜，眺尽平芜欲化烟。秋色向人犹旖旎，春闺曾与致缠绵。新愁帝子悲今日，旧事公孙忆往年。记否青门珠络鼓，松枝相映夕阳边。
秋柳·其一
作者：王士禛
朝代：清

秋来何处最销魂，残照西风白下门。他日差池春燕影，祇今憔悴晚烟痕。愁生陌上黄骢曲，梦远江南乌夜村。莫听临风三弄笛，玉关哀怨总难论。
秋柳四首·其一
作者：王士禛
朝代：清
体裁：七言律诗

秋来何处最消魂，残照西风白下门。他日差池春燕影，祗今憔悴晚烟痕。愁生陌上黄骢曲，梦远江南乌夜村。莫听临风三弄笛，玉关哀怨总难论。
秋柳四首·其三
作者：王士禛
朝代：清
体裁：七言律诗

东风作絮糁春衣，太息萧条景物非。扶荔宫中花事尽，灵和殿里昔人稀。相逢南雁皆愁侣，好语西乌莫夜飞。往日风流问枚叔，梁园回首素心违。
秋柳四首·其二
作者：王士禛
朝代：清
体裁：七言律诗

娟娟凉露欲为霜，万缕千条拂玉塘。浦里青荷中妇镜，江干黄竹女儿箱。空怜板渚隋堤水，不见琅琊大道王。若过洛阳风景地，含情重问永丰坊。
秋柳四首·其四
作者：王士禛
朝代：清
体裁：七言律诗

桃根桃叶镇相怜，眺尽平芜欲化烟。秋色向人犹旖旎，春闺曾与致缠绵。新愁帝子悲今日，旧事公孙忆往年。记否青门珠络鼓，松枝相映夕阳边。
秦中凯歌六首
作者：王士禛
朝代：清

新开麟阁赏元功，颇牧重看出禁中。此去西人须破胆，将军昨日下辽东。天上黄河万里来，巨灵高掌抱云台。遥看丞相行营去，日射潼关四扇开。泾原西北驻王师，尺一无烦介马驰。共道皇恩天浩荡，不教京观筑鲸鲵。衮衣照路有辉光，班剑威仪出尚方。大将橐鞬迎道左，万人鼓吹入平凉。河西三将气如虹，百战功名次上公。诏下一时齐虎拜，汉朝争羡窦安丰。三月军锋次渭桥，旋看饮至紫宸朝。空言韩范威名大，五路何曾制曩霄。
秦中凯歌六首·其二
作者：王士禛
朝代：清

天上黄河万里来，巨灵高掌抱云台。遥看丞相行营去，日射潼关四扇开。
秦中凯歌六首·其四
作者：王士禛
朝代：清

衮衣照路有辉光，班剑威仪出尚方。大将橐鞬迎道左，万人鼓吹入平凉。
秦中凯歌十二首·其一
作者：王士禛
朝代：清
体裁：七言绝句

上相乘春西出师，至尊推毂建旌旗。两宫络绎黄封下，天厩飞龙赐与骑。
秦中凯歌十二首·其七
作者：王士禛
朝代：清
体裁：七言绝句

虎狼十万竞投戈，不唱三交陇上歌。朝见降书来北地，暮看烽戌罢朝那。
秦中凯歌十二首·其三
作者：王士禛
朝代：清
体裁：七言绝句

军中歌舞喜投醪，令下如山戒驿骚。扶杖已闻秦父老，王师有诏肃秋毫。
秦中凯歌十二首·其九
作者：王士禛
朝代：清
体裁：七言绝句

三军解甲隗嚣宫，百丈磨崖待勒功。欲纪元和天子圣，更携参佐上崆峒。
秦中凯歌十二首·其二
作者：王士禛
朝代：清
体裁：七言绝句

新开麟阁赏元功，颇牧重看出禁中。此去西人须破胆，将军昨日下辽东。
秦中凯歌十二首·其五
作者：王士禛
朝代：清
体裁：七言绝句

泾原西北驻王师，尺一无烦介马驰。共道皇恩天浩荡，不教京观筑鲸鲵。
秦中凯歌十二首·其八
作者：王士禛
朝代：清
体裁：七言绝句

衮衣照路有辉光，班剑威仪出尚方。大将櫜鞬迎道左，万人鼓吹入平凉。
秦中凯歌十二首·其六
作者：王士禛
朝代：清
体裁：七言绝句

莫愁登陇望秦川，休道长安在日边。驿骑流星催露布，捷书三日到甘泉。
秦中凯歌十二首·其十
作者：王士禛
朝代：清
体裁：七言绝句

丹青图画上麒麟，五等俄惊宠命新。未许熊罴归禁籞，且悬堂印镇三秦。
秦中凯歌十二首·其十一
作者：王士禛
朝代：清
体裁：七言绝句

河西三将气如虹，百战功名次上公。诏下一时齐虎拜，汉朝争羡窦安丰。
秦中凯歌十二首·其十二
作者：王士禛
朝代：清
体裁：七言绝句

三月军锋次渭桥，旋看饮至紫宸朝。空言韩范威名大，五路何曾制曩霄。
秦中凯歌十二首·其四
作者：王士禛
朝代：清
体裁：七言绝句

天上黄河万里来，巨灵高掌抱云台。遥看丞相行营过，日射潼关四扇开。
秦淮杂诗·其二
作者：王士禛
朝代：清

旧院风流数顿扬，梨园往事泪沾裳。樽前白发谈天宝，零落人间脱十娘。傅寿清歌沙嫩箫，红牙紫玉夜相邀。而今明月空如水，不见青溪长板桥。新月高高夜漏分，枣花帘子水沈薰。石桥巷口诸年少，解唱当年《白练裙》。
秦淮杂诗·其四
作者：王士禛
朝代：清

新月高高夜漏分，枣花帘子水沈薰。石桥巷口诸年少，解唱当年《白练裙》。
秦淮杂诗十四首·其一
作者：王士禛
朝代：清
体裁：七言绝句

年来肠断秣陵舟，梦绕秦淮水上楼。十日雨丝风片里，浓春烟景似残秋。
秦淮杂诗十四首·其七
作者：王士禛
朝代：清
体裁：七言绝句

当年赐第有辉光，开国中山异姓王。莫问万春园旧事，朱门草没大功坊。
秦淮杂诗十四首·其三
作者：王士禛
朝代：清
体裁：七言绝句

桃叶桃根最有情，琅琊风调旧知名。即看渡口花空发，更有何人打桨迎。
秦淮杂诗十四首·其九
作者：王士禛
朝代：清
体裁：七言绝句

旧院风流数顿扬，梨园往事泪沾裳。樽前白发谈天宝，零落人间脱十娘。
秦淮杂诗十四首·其二
作者：王士禛
朝代：清
体裁：七言绝句

结绮临春尽已墟，琼枝璧月怨何如。惟馀一片青溪水，犹傍南朝江令居。
秦淮杂诗十四首·其五
作者：王士禛
朝代：清
体裁：七言绝句

潮落秦淮春复秋，莫愁好作石城游。年来愁与春潮满，不信湖名尚莫愁。
秦淮杂诗十四首·其八
作者：王士禛
朝代：清
体裁：七言绝句

新歌细字写冰纨，小部君王带笑看。千载秦淮呜咽水，不应仍恨孔都官。
秦淮杂诗十四首·其六
作者：王士禛
朝代：清
体裁：七言绝句

青溪水木最清华，王谢乌衣六代誇。不奈更寻江总宅，寒烟已失段侯家。
秦淮杂诗十四首·其十
作者：王士禛
朝代：清
体裁：七言绝句

传寿清歌沙嫩箫，红牙紫玉夜相邀。而今明月空如水，不见青溪长板桥。
秦淮杂诗十四首·其十一
作者：王士禛
朝代：清
体裁：七言绝句

新月高高夜漏分，枣花帘子水沉薰。石桥巷口诸年少，解唱当年《白练裙》。
秦淮杂诗十四首·其十三
作者：王士禛
朝代：清
体裁：七言绝句

北里新词那易闻，欲乘秋水问湘君。传来好句红鹦鹉，今日青溪有范云。
秦淮杂诗十四首·其十二
作者：王士禛
朝代：清
体裁：七言绝句

玉窗清晓拂多罗，处处凭栏更踏歌。尽日凝妆明镜里，水晶帘影映横波。
秦淮杂诗十四首·其十四
作者：王士禛
朝代：清
体裁：七言绝句

十里清淮水蔚蓝，板桥斜日柳毵毵。栖鸦流水空萧瑟，不见题诗纪阿男。
秦淮杂诗十四首·其四
作者：王士禛
朝代：清
体裁：七言绝句

三月秦淮新涨迟，千株杨柳尽垂丝。可怜一样西川种，不似灵和殿里时。
秦淮杂诗（二十首选—）
作者：王士禛
朝代：清

傅寿清歌沙嫩箫，红牙紫玉夜相邀。而今明月空如水，不见青溪长板桥。
秦淮泛月宿青溪有寄二首·其一
作者：王士禛
朝代：清
体裁：五言律诗

移船就明月，鼓楫溯淮流。明月云中出，流光水上浮。三更吹玉笛，银汉泻凉秋。长板桥头柳，谁家尚倚楼。
秦淮泛月宿青溪有寄二首·其二
作者：王士禛
朝代：清
体裁：五言律诗

一宿青溪栅，还悲张丽华。黑头江令宅，亦作段侯家。垒号韩擒虎，商歌玉树花。都将东郭笔，写恨寄天涯。
秦穆公墓
作者：王士禛
朝代：清
体裁：七言律诗

雨霁陈仓晓日红，杖藜来访橐泉宫。千年断碣荒烟里，一片残春秀麦中。黄鸟哀时良士尽，碧鸡飞去霸图空。子车遗冢犹邻近，长与坑儒恨不穷。
秦邮曲二首·其一
作者：王士禛
朝代：清
体裁：七言绝句

盂湖萧萧风色秋，神鸦竞食啸渔舟。夜半湖心明月上，还疑神女弄珠游。
秦邮曲二首·其二
作者：王士禛
朝代：清
体裁：七言绝句

今年孟冬河水乾，万夫畚锸聚河干。行河使者黄符下，敢道无衣风雪寒。
秦邮杂诗六首·其一
作者：王士禛
朝代：清
体裁：七言绝句

夹岸人家短竹篱，鸭头新绿雨如丝。几年寒食秦邮路，拂面杨花被酒时。
秦邮杂诗六首·其三
作者：王士禛
朝代：清
体裁：七言绝句

露觔祠前水拍村，平湖水暖生兰荪。灵风斜日画旗捲，时有神鸦归庙门。
秦邮杂诗六首·其二
作者：王士禛
朝代：清
体裁：七言绝句

国士无双秦少游，堂堂坡老醉黄州。高台几废文章在，果是江河万古流。
秦邮杂诗六首·其五
作者：王士禛
朝代：清
体裁：七言绝句

三十六湖如玦环，青蘋风起白银湾。红桥四百姑苏郡，径合移来著此间。
秦邮杂诗六首·其六
作者：王士禛
朝代：清
体裁：七言绝句

小桃初红柳垂阴，甓社湖中花水深。鸦头十五竹枝曲，不听歌声何处寻。
秦邮杂诗六首·其四
作者：王士禛
朝代：清
体裁：七言绝句

涛声东走海陵仓，蛾子纷纷割据场。三百年来陵谷变，居人犹是说张王。
秦镜词为袁松篱作
作者：王士禛
朝代：清

荧荧古镜双盘龙，流传本出咸阳宫。秦时明月至今在，剥落泥沙露光彩。当年秦并六国时，后宫闭置千双眉。守宫注臂镜照胆，三十六年君不知。华阴道上逢山鬼，辒辌东来祖龙死。美人钟鼓散如烟，此镜苍凉阅朝市。忆昔大收天下兵，十二金人初铸成。还令馀事作奁鉴，太乙下视蛟龙惊。刘兴嬴蹶何仓卒，金鉴千秋如一发。秦镜虚悬照胆寒，不照长城多白骨。
秦镜词为袁松篱作
作者：王士禛
朝代：清
体裁：古风

荧荧古镜双盘龙，流传本出咸阳宫。秦时明月至今在，剥落泥沙露光彩。当年秦并六国时，后宫闭置千双眉。守宫注臂镜照胆，三十六年君不知。华阴道上逢山鬼，辒辌东来祖龙死。美人钟鼓散如烟，此镜苍凉阅朝市。忆昔大收天下兵，十二金人初铸成。还令馀事作奁鉴，太乙下视蛟龙惊。刘兴嬴蹶何仓卒，金鉴千秋如一发。秦镜虚誇照胆寒，不照长城多白骨。
秭归夜泊
作者：王士禛
朝代：清

江水茫茫去，西风感鬓丝。峡深夔子国，月上屈原祠。滩响夜方急，猿声寒更悲。楚天摇落后，何处采江蓠。
移竹戏题
作者：王士禛
朝代：清
体裁：古风

斋居饱藜藿，兼旬食无肉。昨从季主卜，筮得苍筤竹。入世二十年，磬折仍负俗。爱君霜雪姿，磊砢多节目。秋雨日潇潇，卧起筼筜谷。露下更婆娑，官奴试㸐烛。
稠桑驿
作者：王士禛
朝代：清
体裁：七言绝句

春兰秋菊不同芳，旧恨新愁尔许长。应是三生缘未了，又呼妙子到稠桑。
空舲峡
作者：王士禛
朝代：清
体裁：五言律诗

月吐空舲峡，流光楚塞旁。渔灯摇宿鹭，篷背受新霜。青草烟波阔，黄牛朝暮长。曾为云梦客，回首忆高唐。
立斋相公斋中蕉花开索赋六绝句·其一
作者：王士禛
朝代：清
体裁：七言绝句

汉主初开扶荔宫，甘蕉花入上林红。今朝独乐园中见，始信嵇含状最工。
立斋相公斋中蕉花开索赋六绝句·其三
作者：王士禛
朝代：清
体裁：七言绝句

玉宇微凉八月中，林塘香散木犀风。绿天深处一花坼，蝙蝠飞来相映红。
立斋相公斋中蕉花开索赋六绝句·其二
作者：王士禛
朝代：清
体裁：七言绝句

中书退食日萧萧，帘捲西山爽气饶。茶臼笔床相对好，一林花放胆瓶蕉。
立斋相公斋中蕉花开索赋六绝句·其五
作者：王士禛
朝代：清
体裁：七言绝句

红霞一抹映琼杯，照影银塘细细开。不似平泉闲草木，犹烦驿骑日南来。
立斋相公斋中蕉花开索赋六绝句·其六
作者：王士禛
朝代：清
体裁：七言绝句

木绵千树粤江边，不及蕉花分外妍。常记五羊城畔见，一枝红压蜑人船。
立斋相公斋中蕉花开索赋六绝句·其四
作者：王士禛
朝代：清
体裁：七言绝句

朱萼新抽万卷书，仙人掌露胜醍醐。丹青好借黄筌笔，更写红蕉水鹤图。
端州别魏昭士因寄和公于广州
作者：王士禛
朝代：清
体裁：古风

人生如萍蓬，飘转少根蒂。况复出处殊，合并安可计。我梦翠微峰，岧峣在天际。幽人侣猿鹤，石门掩松桂。讵意万里游，相见炎海裔。世事苦匆匆，倾盖忽分袂。我攀庾岭松，君饱珠江荔。阿戎共扁舟，崧台暂流憩。良会那能常，宿昔纷鼓枻。浈水方南下，漓江复东逝。中宿潮不来，何由慰迢递。
竹公溪二首·其一
作者：王士禛
朝代：清
体裁：七言绝句

漏天未放十分晴，处处江村有笛声。水远山长听不足，竹郎祠下竹鸡鸣。
竹公溪二首·其二
作者：王士禛
朝代：清
体裁：七言绝句

竹公溪水绿悠悠，也合三江一处流。珍重嘉阳山水色，来朝送客下戎州。
竹林寺
作者：王士禛
朝代：清
体裁：古风

迢迢夹山道，幽幽竹林寺。林公辟山处，泉涧饶古意。钟磬闻诸天，花药覆平地。森梢万竿竹，烟景满空翠。慈鸟识禅心，清猿起愁思。平生江海情，萧然但高寄。回首礼白云，何时谢尘累。
竹枝 其一 东粤竹枝词
作者：王士禛
朝代：清

珠娘十五嫁珠儿。住近珠江江水湄。江水有情还照妾，江花无计可留伊。
竹枝 其一 东粤竹枝词
作者：王士禛
朝代：清
体裁：词

珠娘十五嫁珠儿，住近珠江江水湄。江水有情还照妾，江花无计可留伊。
竹枝 其三 东粤竹枝词
作者：王士禛
朝代：清

零丁洋里布帆行。别后春潮带雪生。昨日高楼望晴色，素馨花满五羊城。
竹枝 其三 东粤竹枝词
作者：王士禛
朝代：清
体裁：词

零丁洋里布帆行，别后春潮带雪生。昨日高楼望晴色，素馨花满五羊城。
竹枝 其二 东粤竹枝词
作者：王士禛
朝代：清

沉香浦上花如雪，玉镜台边人似霞。醉下兰舟驮细马，不知今夜宿谁家。
竹枝·东粤竹枝词
作者：王士禛
朝代：清

珠娘十五嫁珠儿。住近珠江江水湄。江水有情还照妾，江花无计可留伊。沉香浦上花如雪，玉镜台边人似霞。醉下兰舟驮细马，不知今夜宿谁家。零丁洋里布帆行。别后春潮带雪生。昨日高楼望晴色，素馨花满五羊城。
竹枝三首送陆冰修·其一
作者：王士禛
朝代：清
体裁：词

白翎雀飞山雪寒，谱入琵琶马上弹。沙鸥鸂鶒春江上，芦叶青青水满滩。
竹枝三首送陆冰修·其三
作者：王士禛
朝代：清
体裁：词

才过苏州是秀州，垂虹亭下水争流。吴山的的如迎客，吴女掺掺解荡舟。
竹枝三首送陆冰修·其二
作者：王士禛
朝代：清
体裁：词

北人不识竹枝歌，沙碛春深牧骆驼。南人苦忆江南好，明镜夹城春始波。
符离
作者：王士禛
朝代：清
体裁：七言绝句

万里归来两鬓苍，阅他南汉又南唐。短衣射虎心犹壮，重过符离古战场。
符离吊颍川侯传公
作者：王士禛
朝代：清
体裁：五言律诗

跃马千山外，呼鹰百战场。平芜何莽苍，云气忽飞扬。寂寂通侯里，沈沈大泽乡。颍川汤沐尽，空羡夥颐王。
符离吊颍川侯傅公
作者：王士禛
朝代：清

跃马千山外，呼鹰百战场。平芜何莽苍，云气忽飞扬。寂寂通侯里，沉沉大泽乡。颍川汤沐尽，空羡夥颐王。
第二泉和涪翁韵
作者：王士禛
朝代：清
体裁：古风

春山细雨三人俱，藤笈亲携桑苧书。缚亭甃石几年事，至今浣沼喷明珠。山人形癯味道腴，九坞不老将焉如。军持铜钵此生毕，买田即傍芙蓉湖。
答朱锡鬯过广陵见怀之作时谒曹侍郎于云中
作者：王士禛
朝代：清

桃叶渡头秋雨繁，喜君书札到黄昏。银涛白马来胥口，破帽疲驴出雁门。江左清华惟汝在，文章流别几人存。曹公横槊悬相待，共醉飞狐雪夜尊。
筹笔驿
作者：王士禛
朝代：清
体裁：七言绝句

当年神笔走群灵，千载风云护驿亭。今日重过吊陈迹，祗馀愁外旧山青。
米海岳研山歌为朱竹垞翰林赋
作者：王士禛
朝代：清

海岳研山不可见，人间空说《研山图》。研山之图亦遭毁，云烟过眼徒嗟吁。宣和艮岳已尘劫，矧乃片石轻锱铢。永嘉流落几百载，昭陵玉匣今亦无。讵知神物有呵护，星芒夜陨三天都。太平宰相盛文物，宝此何啻千璠玙。古藤书屋花未放，主人爱客招吾徒。眼中突兀忽见此，乍疑几席罗衡巫。壶中九华那足拟，仇池枉用夸髯苏。三茅地肺互钩带，二华云气相萦纡。蛟龙屈蟠待雷雨，仙灵仿佛回骈车。华盖一峰独秀拔，宛插玉笏翘犀株。翠蛮玉笋左右列，脽尻股脚相欹扶。上洞下洞閟曲折，潜通小有涵空虚。龙池幽窈验雨候，颇疑中有骊龙珠。峰独者蜀属者峄，上泉有埒下有澞。坐客摩挲三叹息，苍然古色生眉须。海岳之庵书画舫，几伴此老浮江湖。巧偷豪夺历千劫，阅尽春秋如蟪蛄。翰林好事过颠米，日餐蛾绿忘饥劬。沧江夜夜虹贯月，莫令光怪惊菰芦。
米海岳研山歌为朱竹垞翰林赋
作者：王士禛
朝代：清
体裁：古风

海岳研山不可见，人间空说《研山图》。研山之图亦遭燬，云烟过眼徒嗟吁。宣和艮岳巳尘劫，矧乃片石轻锱铢。永嘉流落几百载，昭陵玉匣今亦无。讵知神物有呵护，星芒夜陨三天都。太平宰相盛文物，宝此何啻千璠玙。古藤书屋花未放，主人爱客招吾徒。眼中突兀忽见此，乍疑几席罗衡巫。壶中九华那足拟，仇池枉用誇髯苏。三茅地肺互钩带，二华云气相萦纡。蛟龙屈蟠待雷雨，仙灵髣髴回軿车。华盖一峰独秀拔，宛插玉笏翘犀株。翠峦玉笋左右列，脽尻股脚相欹扶。上洞下洞閟曲折，潜通小有涵空虚。龙池幽窈验雨候，颇疑中有骊龙珠。峰独者蜀属者峄，上泉有埒下有澞。座客摩挲三叹息，苍然古色生眉须。海岳之庵书画舫，几伴此老浮江湖。巧偷豪夺历千劫，阅尽春秋如蟪蛄。翰林好事过颠米，日餐蛾绿忘饥劬。沧江夜夜虹贯月，莫令光怪惊菰芦。
紫柏山下谒留侯祠
作者：王士禛
朝代：清
体裁：七言律诗

万木萧萧风昼吹，深山忽见留侯祠。清流白石阅今古，雪柏霜筠无岁时。辟谷真从赤松隐，授书偶作帝王师。也知乌喙逃勾践，未屑鸱夷学子皮。
红桥二首·其一
作者：王士禛
朝代：清
体裁：五言绝句

舟入红桥路，垂杨面面风。销魂一曲水，终古傍隋宫。
红桥二首·其二
作者：王士禛
朝代：清
体裁：五言绝句

水榭迎新秋，素舸自孤往。漠漠柳绵飞，时时落波上。
纪事
作者：王士禛
朝代：清
体裁：七言绝句

天寿苍凉石兽陈，荒原惊见翠华春。君王泪洒思陵树，玉碗金凫感侍臣。
纪事
作者：王士禛
朝代：清
体裁：五言律诗

见说温泉仗，经过毕郢原。天言传近侍，小队驻期门。玉座人间閟，银蚕地下温。冬青当日泪，真荷两朝恩。
纪将军祠
作者：王士禛
朝代：清
体裁：七言绝句

东门黄屋竞传呼，从此咸阳入帝图。若遣封侯身不死，也须钟室避娥姁。
织锦巷
作者：王士禛
朝代：清
体裁：五言绝句

慧绝璇玑手，当如弃置何。怜他苏蕙子，枉嫁窦连波。
绘川书院诗二首为汤荆岘侍讲赋·其一
作者：王士禛
朝代：清
体裁：古风

大道汇邹鲁，洙泗何洋洋。邈矣二千载，伊洛为巨防。江汉有遗民，卓为姚许倡。至今百泉上，源流深且长。暧暧夏峰村，郁郁通德乡。汤公起梁宋，摄衣早升堂。侧闻睢涣间，五色多文章。黼黻与华虫，宗庙绘衣裳。汝南多先贤，邹鲁实颉颃。中原昔戎马，讲肆为鞠场。起衰赖通人，屹兹数仞墙。乐职备中和，诸生歌鹿鸣。六籍列经纬，诸史成宫商。不才忝成均，皋比坐傍徨。倚席久不讲，士气何由昌。愧彼巫医师，糜粟空一囊。
绘川书院诗二首为汤荆岘侍讲赋·其二
作者：王士禛
朝代：清
体裁：古风

先生昔挂冠，栖迟乐岩谷。眷彼二三子，望古企高躅。逶迤清川上，搆此数椽屋。三年侍承明，梦想在林麓。大道不终晦，天中盛耆宿。轘辕有耿介，上蔡有张沐。著书各满家，众流汇川渎。耿公实廉吏，斋厨甘�菊。张公赴徵车，万里向巴蜀。冥冥子规啼，蚕丛冻云木。何日成德邻，弦诵譬家塾。予亦步屧来，岁晚共饘粥。
绝句
作者：王士禛
朝代：清
体裁：七言绝句

波绕雷塘一带流，至今水调怨扬州。年来惯听吴娘曲，暮雨潇潇水阁头。
绝句
作者：王士禛
朝代：清
体裁：七言绝句

石帆山后黄茅屋，一树寒梅作意香。长忆花开风雪里，卧闻春雨滴糟床。
缑氏县
作者：王士禛
朝代：清
体裁：七言绝句

白茅授印事何如，底许孙卿更上书。桂观蜚廉人力竭，祗缘仙子好楼居。
罗塞翁猿图
作者：王士禛
朝代：清
体裁：古风

栗叶�黄山水浑，引臂叫啸来群猿。缘条附蔓下绝壁，连居结股争攀援。老猿下视独招手，群猿跳掷腾且奔。可怜猿子亦大黠，襁负母背如乘轩。黑者玄衣白玉雪，下饮百丈临奫沦。�龂嚄咋生趣备，丹青漫漶神明存。品题云是塞翁笔，江东诗法传清门。我疑或是易元吉，景灵画壁昔所尊。余铿韩性竞短咏，天姥五字双眉掀。吟诗玩画辄移晷，坐屏寒具忘朝飧。忽忆元和柳司马，投荒始解憎王孙。
罗江驿夜雨
作者：王士禛
朝代：清
体裁：七言绝句

前旌已拂鹿头关，风雨勾留不肯闲。何处行人最愁绝，潺亭亭下水潺潺。
羊太传祠
作者：王士禛
朝代：清
体裁：五言律诗

岘首何寥落，犹存太传祠。门临汉川水，泪堕郢中儿。东第无归日，西江有断碑。天涯落帆客，一荐楚江蓠。
羊流作
作者：王士禛
朝代：清
体裁：五言律诗

山势围荒垒，犹传太传城。风流一销歇，华表只纵横。落日高平道，残碑岘首情。当年堕泪处，髣髴见平生。
羚山寺
作者：王士禛
朝代：清
体裁：古风

古寺四月中，尚有木棉花。殷红照羚羊，苔壁何纷葩。下有束江亭，俯临砚洲沙。牂牁万里来，远势如修蛇。高峡扼其冲，天险逾褒斜。寺当两峡口，石径交㟏岈。红泉尚分飞，竹笕通坳洼。西望端州城，七星莽周遮。明当陟其巅，举手搴匏瓜。
羚羊峡
作者：王士禛
朝代：清
体裁：古风

逆流入西江，巳闯高峡中。何年神羊迹，灵奥开鸿濛。漓江挟牂牁，日夜来向东。怒流会端州，奔凑朝祝融。万仞束洪涛，大哉造化功。巃嵷云雷窟，黯澹蛟鼍宫。更闻溪中石，价与瑶琨同。当年贡天家，千指劳人工。鳖行九地底，下与水府通。微躯一不戒，崩坠谁能穷。尤物古所叹，念此心忡忡。
老子故宅
作者：王士禛
朝代：清
体裁：七言绝句

北邙东望冢累累，上有玄元古庙基。莫以荒唐笑仙李，汉家先奉濯龙祠。
聪明泉
作者：王士禛
朝代：清
体裁：古风

手掬聪明泉，一滴大海味。不逢桑苧翁，知希我方贵。
肺病
作者：王士禛
朝代：清
体裁：五言律诗

昨日头风愈，新年肺病多。何山足芝术，随处系牂牁。地僻容高枕，乡遥忆伐柯。青林啼暮雨，无那鹧鸪何。
胡元润画
作者：王士禛
朝代：清
体裁：七言绝句

白波青嶂非人境，忆住江南过五年。今日长征老鞍马，菰蒲春雨梦江天。
胶东张雉画葛洪移家图歌
作者：王士禛
朝代：清
体裁：古风

下帘卧清昼，远梦生罗浮。觉来北堂上，素练横沧洲。依稀三万六千丈，风吹绝壑红泉流。何人携持杂负戴，全家避地来山幽。先生身骑乌㹀牛，丹鸡白犬随行辀。鲍家小女两丫髻，手把芙蓉居上头。惠怀之际那可道，万乘不洗金墉羞。王家宁馨失三窟，华亭鹤唳悲清秋。回首铜驼洛阳陌，名士对泣新亭囚。伏波将军不受赏，丹砂欲就来交州。大鹏讵可伍鹪鴳，跛鳖坐笑追骅骝。张生妙笔擅黔陬，令我逸兴生丹丘。夙昔读书慕仙意，望而不见中心愁。十年婚宦愿粗毕，青鞋快作逍遥游。刀圭为我留井灶，此生未作坳堂舟。
胶乐张雉画葛洪移家图歌
作者：王士禛
朝代：清

下帘卧清昼，远梦生罗浮。觉来北堂上，素练横沧洲。依稀三万六千丈，风吹绝壑红泉流。何人携持杂负戴，全家避地来山幽。先生身骑乌牸牛，丹鸡白犬随行辀。鲍家小女两丫髻，手把芙蓉居上头。惠怀之际那可道，万乘不洗金墉羞。王家宁馨失三窟，华亭鹤唳悲清秋。回首铜驼洛阳陌，名士对泣新亭囚。伏波将军不受赏，丹沙欲就来交州。大鹏讵可伍鹪鴳，跛鳖坐笑追骅骝。张生妙笔擅黔陬，令我逸兴生丹丘。夙昔读书慕仙意，望而不见中心愁。十五婚嫁愿粗毕，青鞋快作逍遥游。刀圭为我留井灶，此生未作坳堂舟。
脚痛
作者：王士禛
朝代：清
体裁：古风

去年牙齿豁，一痛连鼸车。今年腰脚痛，登降须人扶。吾年才四十，早衰信有诸。忆昔登金焦，南游穷具区。腾趭如飞猱，神居驾空虚。西行极岷峨，奇观凌清都。两脚轻孱颜，邛杖非吾须。十载一弹指，肉缓筋亦驽。况复苦�盭，举步多崎岖。始悟咸其腓，初九利安居。既不策捷足，安用悲泥涂。谁能相比附，如彼蟨与驉。
自光福里入太湖口往圣恩寺
作者：王士禛
朝代：清
体裁：古风

扁舟下西崦，淼淼入湖口。逶迤邓尉山，苍茫具区薮。南来仙灵窟，袁墓号称首。铜井连青芝，云锦张左右。七十有二峰，遥瞩皆培塿。贝阙敞鱼龙，金庭开户牖。仙坛毛公蜕，古笈灵威守。名境秘闻见，胜游信非偶。巘崿时合沓，龙气殊蚴蟉。击楫溯空明，濯缨远尘垢。将来万峰寺，半偈持苕帚。
自招隐登夹山入竹林寺
作者：王士禛
朝代：清
体裁：古风

篮舆俯高岭，石磴转幽谷。诸峰乱空翠，澄江叠轻縠。回望戴公宅，秋气益苍肃。绀壁隐奇杉，危亭蔽荒竹。孤僧远独归，山鸟暮相逐。树杪见古寺，松栝散林麓。绝壁尚千寻，纡径非一曲。初蜡阮公屐，逝将访金粟。暝坐竹林深，山山静寒绿。
自沙河至唐婆岭即事
作者：王士禛
朝代：清
体裁：七言绝句

皖公山色望迢遥，皖水清冷不上潮。青笠红衫风雪里，一林枫桕马萧萧。
自白鹿洞至三峡涧
作者：王士禛
朝代：清
体裁：古风

溪行少阡术，沿洄屡迷津。马蹄怯危石，欲下还逡巡。出谷见稻畦，烟火自成邻。日午闻鸡啼，邪径见遗薪。薜荔衣怪树，山风恐行人。举首五老峰，白云如鱼鳞。遥青递隐现，光景相鲜新。望望玉峡亭，聊可垂吾纶。
自石桥寻黛溪遂至摩诃峰下
作者：王士禛
朝代：清
体裁：古风

日落山气凉，清流自回转。穷源不知劳，渐忘溪路远。幽石各奔峭，修树亦婉娈。遥睇径难测，回瞩途屡变。寂历众山响，萧条晚风善。微径暮樵出，悬崖归鸟见。须臾夕霏收，残阳四山遍。新月忽清扬，馀霞自舒卷。稍觉葛衣轻，幸藉孤筇健。平生丘壑人，兹言庶能践。
自碻磝至棘城雪中即目
作者：王士禛
朝代：清
体裁：五言律诗

碻磝侵晓发，岁晏复穷阴。出没峰峦改，苍茫云雪深。松篁转山径，烟火隔溪林。重戴吟鞭好，何如灞岸心。
自米堆山下行至上阳村钱家磡望湖中渔洋法华诸山
作者：王士禛
朝代：清

杖策信忘疲，行行画图里。崎岖下云壑，苍茫望烟水。石径何盘纡，疏篱照梅蕊。寥落重湖滨，柴门数家市。居人太古风，但解数鸡豕。语我种植法，敦朴有奇理。虽非用里俦，颇谓桃源比。逶迤到湖漘，浩渺叹观止。震泽控三江，波澜此方始。法华表东陲，渔洋正相似。烟雨春空濛，峰峦暮俶诡。昨朝梵天阁，远眺如隐儿。岂知方丈山，忽落芒鞋底。欲乞五湖长，垂钓将已矣。
自米堆山下行至上阳村钱家磡望湖中渔洋法华诸山
作者：王士禛
朝代：清
体裁：古风

杖策信忘疲，行行画图里。崎岖下云壑，苍茫望烟水。石径何盘纡，疏篱照梅蕊。寥落重湖滨，柴门数家市。居人太古风，但解数鸡豕。语我种植法，敦朴有奇理。虽非甪里俦，颇谓桃源比。逶迤到湖漘，浩渺叹观止。震泽控三江，波澜此方始。法华表东陲，渔洋正相似。烟雨春空濛，峰峦暮俶诡。昨朝梵天阁，远眺如隐几。岂知方丈山，忽落芒鞋底。欲乞五湖长，垂钓将已矣。
自获鹿至井陉道中杂咏
作者：王士禛
朝代：清
体裁：五言律诗

少日纷多慨，龙门太史书。劫残秦复赵，齿冷耳兼馀。岂谓无双士，而师李左车。到头钟室恨，功狗竟何如。
自锦绣峰下至东林寺
作者：王士禛
朝代：清
体裁：七言绝句

江州郭外雪云浓，翠壁丹崖锦绣重。行尽清溪三百曲，东林才打午时钟。
自长桥至草凉楼
作者：王士禛
朝代：清
体裁：五言律诗

西下嘉陵水，瀰瀰绿满滩。缘崖红叱拨，萦栈曲阑干。九折行人少，千峰落日寒。不知投宿处，樵响隔云端。
至日怀申凫盟兼寄张覆舆
作者：王士禛
朝代：清
体裁：五言律诗

晚雪融长至，春风到广羊。有书来远道，知汝卧清漳。久客谙吴语，行歌忆楚狂。如闻岩壑里，慢世得琴张。
舜祠翠华亭
作者：王士禛
朝代：清
体裁：五言律诗

髣髴南巡迹，重华事有无。雨痕上斑竹，云气接苍梧。仪凤何年逝，啼鹃岁又徂。不胜怀古意，江色日荒芜。
舟下瞿唐别陈东海都督
作者：王士禛
朝代：清
体裁：五言律诗

十月瞿唐峡，孤根滟滪堆。风雷高白帝，云雨暗阳台。朱鹭军中乐，青枫渡口杯。瀼西回望好，欲去且徘徊。
舟出巴峡
作者：王士禛
朝代：清
体裁：五言律诗

曲折真成字，沧波十月天。云开见江树，峡断望人烟。新月数声笛，巴歌何处船。今宵羁客泪，流落竹枝前。
舟暮
作者：王士禛
朝代：清
体裁：五言律诗

向晚金牛道，林寒响宿禽。雪晴烟树小，日夕竹园深。川路通萧港，扁舟动越吟。兰陵今夜酒，无那故乡心。
艺圃杂咏十二首 其一 南村
作者：王士禛
朝代：清
体裁：古风

岂知城市间，村路忽超远。暧暧桑柘阴，晨光散鸡犬。应有素心人，空林共偃蹇。
艺圃杂咏十二首 其七 浴鸥池
作者：王士禛
朝代：清
体裁：古风

海鸥戏春岸，时下池塘浴。何乐从君游，忘机自驯熟。不用骇爰居，朝朝泛寒绿。
艺圃杂咏十二首 其三 红鹅馆
作者：王士禛
朝代：清
体裁：古风

疏馆笼鹅群，素羽临秋水。濯濯映凫翁，沼流乱芳芷。乞写茴香花，共入丹青里。
艺圃杂咏十二首 其九 响月廊
作者：王士禛
朝代：清
体裁：古风

脩廊非一曲，窈窕随清樾。扫地坐焚香，心迹两幽绝。箖箊风萧萧，无人见明月。
艺圃杂咏十二首 其二 鹤柴
作者：王士禛
朝代：清
体裁：古风

长身两君子，宛与孤松映。三叠素琴张，一声远山静。嘹唳月明时，风泉杂清听。
艺圃杂咏十二首 其五 香草居
作者：王士禛
朝代：清
体裁：古风

湘君遗远时，汀洲搴杜若。菲菲来袭予，脉脉情相托。常恐鶗鴂鸣，芳香坐摇落。
艺圃杂咏十二首 其八 度香桥
作者：王士禛
朝代：清
体裁：古风

陂塘何逶迤，飞虹镜中起。但闻功德香，都不辨花水。鼻受心已著，遂契无言旨。
艺圃杂咏十二首 其六 朝爽台
作者：王士禛
朝代：清
体裁：古风

崇台面吴山，山色喜无恙。朝爽与夕霏，氤氲非一状。想见拄笏时，心在飞鸟上。
艺圃杂咏十二首 其十 垂云峰
作者：王士禛
朝代：清
体裁：古风

具区三万顷，奇峰七十二。割取一片云，虎牙自孤锐。飒然山雨来，咫尺流云气。
艺圃杂咏十二首 其十一 六松轩
作者：王士禛
朝代：清
体裁：古风

髯翁阅千岁，才如熟羊胛。不逐桃李妍，何妨雪霜压。可望不可狎，爱此李鳞甲。
艺圃杂咏十二首 其十二 绣佛阁
作者：王士禛
朝代：清
体裁：古风

楼阁众香中，日夕供调御。仙梵远萧条，随风不知处。更有迦陵鸟，声来贝多树。
艺圃杂咏十二首 其四 乳鱼亭
作者：王士禛
朝代：清
体裁：古风

幽人知鱼乐，为复知鱼计。策策与堂堂，宛有江湖意。时逐落花来，更向空明逝。
花山道中即事
作者：王士禛
朝代：清
体裁：七言绝句

万山堆里看云松，曲崦幽溪复几重。为爱泉声过林去，不知烟寺远闻钟。
花朝道中有感寄陈其年三首·其三
作者：王士禛
朝代：清
体裁：七言绝句

风俗淮南古禁烟，红桥解禊雨晴天。酒徒散尽杨枝别，说着花朝一惘然。
花朝道中有感寄陈其年三首·其二
作者：王士禛
朝代：清
体裁：七言绝句

三月嬉春射雉城，钵池新水縠纹生。紫云低唱灵雏拍，爱忍春寒坐到明。
花烛词二首戏为钝翁赋·其一
作者：王士禛
朝代：清
体裁：七言绝句

碧玉回身奈此宵，汝南鸡唤夜迢迢。从今倦听兰台鼓，莫更熏衣事早朝。
花烛词二首戏为钝翁赋·其二
作者：王士禛
朝代：清
体裁：七言绝句

嬴女吹箫引凤雏，莫将缣素怨狂夫。似闻一语分明寄，我见犹怜况老奴。
苍溪县
作者：王士禛
朝代：清
体裁：五言律诗

万里行难到，三秋雁不过。蛮江吹积雨，急峡束盘涡。绵谷青山远，賨人白弩多。泛舟思杜老，漂泊意如何。
苏亭
作者：王士禛
朝代：清
体裁：五言绝句

试访苏公迹，荒榛鼯鼠啼。东山初日上，惆怅下侯溪。
苏罗国王墓
作者：王士禛
朝代：清
体裁：七言律诗

当年重译入长安，属国威仪尽汉官。万里沧波归路远，九河春雨墓门寒。空闻螭首生金粟，无复鱼膏照玉棺。欲荐溪毛重回首，乱鸦残日夕漫漫。
苏门三贤诗 其一 张于度
作者：王士禛
朝代：清
体裁：古风

明运昔中圯，奄竖奸大位。衣冠虚南牙，政柄归北寺。谁实钩党魁，岳岳左与魏。一朝槛车徵，牢户事阴秘。伤哉史弼言，荼甘乃如荠。容城有布衣，发愤亡鲠避。要锧理太尉，举幡讼司隶。贯械渤海生，赤帻夏门吏。桑海四十年，往事如梦寐。骨归苏门山，名在顾厨次。
苏门三贤诗 其三 饿夫
作者：王士禛
朝代：清
体裁：古风

黔敖呼饿人，不受嗟来食。使之当大事，必让千乘国。灵辄饿翳桑，倒戟一何力。箪食不忘报，竟脱宫甲逼。苏门有饿夫，风节夙所植。生饿苏门下，死葬苏门侧。啸台高峨峨，百泉流湜湜。清风一相映，水石起寒色。遐哉首阳薇，千古长太息。
苏门三贤诗 其二 理寒石
作者：王士禛
朝代：清
体裁：古风

鲁连蹈东海，其志耻帝秦。龚生夭天年，讵知有美新。陶公怀晋室，聊存头上巾。嗟哉均垍流，乃愧青岩甄。西华理寒石，为儒甘贱贫。奉母蓬藋中，归洁恐辱身。枭镜交蹄迹，神州日沉沦。灵氛久上天，呼号竟无因。感激变姓名，下士良苦辛。何人传节义，诵言聊一申。
苏门行寄刘公㦷兼呈孙钟元先生
作者：王士禛
朝代：清
体裁：古风

刘生侠气老不除，腰间玉具缨曼胡。目送飞鸿卧西省，昼梦秋水思菰蒲。掉头一竿清颍尾，琉璃万顷堆西湖。忆昨听尔御风操，山泉抉溜松风呼。黄鹄山头一握手，戴公往迹今有无。山中旧约息壤在，相看一笑言非疏。涛头如山五马渡，酒酣夜别黄公垆。平山堂上望汝颍，恨无好句追欧苏。昔与汪程共槃礴，看君写作苏门图。怪石槎枒树萧瑟，醉墨绝似云林迂。啸台鸾凤俨在耳，安知嵇阮非吾徒。闻君近散万金尽，便衣扫塔辞妻孥。山中有邻德不孤，苏门先生今大儒。夏峰村边看秋瀑，云中髣髴开精庐。寻源采药去不返，空留鸟迹岩间书。广陵西望连孟诸，倘逢樵叟一相讯，山中服食今何如。
苦寒行
作者：王士禛
朝代：清
体裁：古风

远游渔阳城，饮马滹沱湄。河朔恒苦寒，日夕风鸣悲。悲风起广涂，霜霰凋人衣。欲渡川无梁，层冰何垒垒。鸱枭鸣枯杨，豺虎交路衢。深谷多猿猱，得食欢相追。我行岁既晏，十步八九迷。他乡少亲故，相逢知是谁。忧愁铄肌骨，自顾颜鬓衰。俛视飞蓬根，随风时转移。我独久伊郁，岁暮空徘徊。寄语后来人，远游不如归。
苦竹洲闻雁
作者：王士禛
朝代：清
体裁：五言律诗

孤舟闻雁唳，春思满江湖。北去经彭蠡，南飞异鹧鸪。巳惊关塞远，深念雪霜徂。故国多烟水，音书好寄无。
茂陵
作者：王士禛
朝代：清
体裁：七言律诗

武帝乘龙久上升，集灵台古几人登。晴川淼淼通槐里，秋草萋萋入茂陵。天马歌成愁出塞，泉鸠事去涕沾膺。谁知一代孙弘阁，唯有东方谏猎能。
茂陵怀古
作者：王士禛
朝代：清
体裁：五言律诗

频年祠太乙，晚岁罢轮台。缑氏仙何往，瑶池信不回。红颜钩弋尽，白首子卿哀。失势秋风客，昆明又劫灰。
茅山进香曲四首·其一
作者：王士禛
朝代：清
体裁：七言绝句

家住茱萸湾复湾，年年三月上茅山。白沙江边吹笛去，赤山湖上赛神还。
茅山进香曲四首·其三
作者：王士禛
朝代：清
体裁：七言绝句

雷平峰前云气开，池中隐约起风雷。何人戏取华阳剑，真割乖龙左耳来。
茅山进香曲四首·其二
作者：王士禛
朝代：清
体裁：七言绝句

遥指三峰次第青，五云深处拥云軿。猿啼日暮神灵雨，知是茅君欲现形。
茅山进香曲四首·其四
作者：王士禛
朝代：清
体裁：七言绝句

江淮儿女爱孤篷，水宿烟餐西复东。但祝茅君赐安稳，年年不怕石尤风。
茌平怀古四首 其一 鲁仲连
作者：王士禛
朝代：清
体裁：五言绝句

经过射书处，犹识鲁连村。桑柘灵祠里，空瞻玉貌存。
茌平怀古四首 其三 马周
作者：王士禛
朝代：清
体裁：五言绝句

火色鸢肩者，相逢遍五都。不知曾一个，得似马周无。
茌平怀古四首 其二 淳于髡
作者：王士禛
朝代：清
体裁：五言绝句

玉钗挂臣冠，灭烛闻芗泽。此际独留髡，仆亦堪一石。
茌平怀古四首 其四 张镐
作者：王士禛
朝代：清
体裁：五言绝句

湖海须眉在，宁忘社稷雠。张公琴酒客，能辨杀闾丘。
荅刘子羽见怀
作者：王士禛
朝代：清
体裁：五言律诗

闻君卜筑处，旧傍琅琊台。海气秋逾远，涛头日几回。秦封犹广丽，石刻自莓苔。想像高吟罢，鲸鱼跋浪开。
荅徐东痴隐君小雪见怀之作
作者：王士禛
朝代：清
体裁：五言律诗

积雪东原路，孤村似剡溪。几年阻乘兴，千里忆幽栖。冻雀柴门掩，寒烟古木齐。不逢洛阳令，僵卧到晨鸡。
荅徐胜力二首·其一
作者：王士禛
朝代：清
体裁：古风

雁门太守解食雁，岂识凉州皇甫规。王符到门倏惊起，屣履出户倒裳衣。折杨皇荂万夫和，清庙朱弦知者希。潜夫论就自爱惜，会有知我传来兹。
荅徐胜力二首·其二
作者：王士禛
朝代：清
体裁：古风

我来都门得二士，董生磊落君多闻。董生万里适瓯越，君也饥饿留燕云。登车不落为著作，笑君何意穷皇坟。被褐怀玉莫太息，他年定可张吾军。
荅朱锡鬯过广陵见怀之作时谒曹侍郎于云中
作者：王士禛
朝代：清
体裁：七言律诗

桃叶渡头秋雨繁，喜君书札到黄昏。银涛白马来胥口，破帽疲驴出雁门。江左清华惟汝在，文章流别几人存。曹公横槊悬相待，共醉飞狐雪夜樽。
荅梅渊公赠画兼寄唐祖命二首·其一
作者：王士禛
朝代：清
体裁：七言绝句

鸟哢屏风明镜开，青溪水色碧潆洄。琴高三月登春网，一日溪头醉一回。
荅梅渊公赠画兼寄唐祖命二首·其二
作者：王士禛
朝代：清
体裁：七言绝句

年来八咏忆休文，耕坞先生袂又分。好是谢家团扇上，相思为画敬亭云。
荅沈客子示洞庭新诗
作者：王士禛
朝代：清
体裁：五言律诗

吴越具区薮，中浮两洞庭。逸情逐花水，长啸独扬舲。灵笈传神禹，丹砂访蔡经。抽帆吾计得，同看莫釐青。
荅盘山拙庵道人寄电光云鹤诸集
作者：王士禛
朝代：清
体裁：五言律诗

曹溪游万里，酌水问南能。世界随缘住，人天最上乘。萧然白足侣，不作紫衣僧。寄我新吟卷，清凉五月冰。
荅钟圣舆送芍药
作者：王士禛
朝代：清
体裁：七言绝句

新绿横窗稳昼眠，一帘微雨似轻烟。午晴睡起维摩榻，花气熏人又破禅。
荅陈元孝寄怀
作者：王士禛
朝代：清
体裁：七言律诗

不见闭门陈正字，岭云江树五年馀。秋风欲下华阳馆，粤客才通尺素书。蒲涧红泉应不改，罗浮翠羽梦全疏。天南耆旧今头白，珍重新诗独起予。
荆山口待渡
作者：王士禛
朝代：清
体裁：七言绝句

西连丰沛走中原，风色萧萧野渡昏。一望孤城天接水，乱山合沓是彭门。
荆州怀古
作者：王士禛
朝代：清
体裁：七言律诗

白帝城边醉放舟，夕阳荆楚此登楼。惊心割据三分地，放眼关河万里游。山色茫茫江夏远，风烟漠漠渚宫秋。何须更续英雄记，今古无人似仲谋。
荆门州
作者：王士禛
朝代：清
体裁：五言律诗

望望荆门外，茫茫驿路宽。北风江汉起，暮雪郢中寒。野烧荒原断，昏鸦古木残。遥怜季行役，白发望平安。
荥泽渡河二首·其一
作者：王士禛
朝代：清
体裁：七言律诗

西湖岷峨万里长，大河北去渡荥阳。平分两戒回中岳，直下三川阻太行。咫尺风云迷广武，苍凉暾日射扶桑。时清久失成皋险，酾酒黄流吊战场。
荥泽渡河二首·其二
作者：王士禛
朝代：清
体裁：七言律诗

渺渺星槎击楫登，鸿沟极目气飞腾。已过白雪三城戍，初试黄河十月冰。沙碛连云朝牧马，猎围行炙晚呼鹰。金提东下夷门路，落日寒烟吊信陵。
药物
作者：王士禛
朝代：清
体裁：五言律诗

药物知何益，愁多老病侵。眼枯儿女泪，心折短长吟。乡信何时达，秋涛日夜深。巴猿殊造次，悽绝叫枫林。
荷兰刀剑
作者：王士禛
朝代：清
体裁：五言绝句

忆战金门岛，王师大合围。寒芒生海外，真见著胸飞。
荷兰四马
作者：王士禛
朝代：清
体裁：五言绝句

龙种来西极，兰筋怒不群。鼓车应待汝，不用籋浮云。
荻港
作者：王士禛
朝代：清
体裁：七言律诗

荻港东来指赭圻，估帆停处一鸥飞。大江小汊纵横入，蓼岸藤湾远近围。胜地不留逋客住，暮潮闲送夕阳归。黄公战处今残垒，凭眺休登板子矶。
菩提坛
作者：王士禛
朝代：清
体裁：古风

一花五叶后，此树留孤根。枝条遍震旦，老干无冬春。我来涨海游，入此甘露门。秦松与汉柏，琐细皆儿孙。清池憺疏雨，妙义闻风幡。菩提本无树，更与智者论。
菩萨蛮 其一 和飞卿
作者：王士禛
朝代：清

梦残鬓枣垂香枕。夫容髻堕蒲桃锦。翠幄碧如烟。小星将曙天。起来双黛浅。绣阁抛金剪。憔悴鼠姑红。玉阶三月风。
菩萨蛮 其一 和飞卿
作者：王士禛
朝代：清
体裁：词

梦残鬓枣垂香枕。芙蓉髻坠蒲桃锦。翠幄碧如烟。小星将曙天。起来双黛浅。绣阁抛金剪。憔悴鼠姑红。玉阶三月风。
菩萨蛮 其二 有赠
作者：王士禛
朝代：清
体裁：词

断红双靥眉如黛。清晨小立栏杆外。映柱送横波。教人无奈何。漫言常见面。似隔蓬山远。撩鬓道悤悤。春愁知为侬。
菩萨蛮 其二 有赠
作者：王士禛
朝代：清

断红双靥眉如黛。清晨小立阑干外。映柱送横波。教人无奈何。漫言常见面。似隔蓬山远。撩鬓道悤悤。春愁知为侬。
菩萨蛮 咏青溪遗事画册同羡门程村其年 其一 其三 乍遇
作者：王士禛
朝代：清
体裁：词

东风人柳三眠起。秋千小院重门里。对对浴红衣。鸳鸯塘上飞。个人花底见。惊喜回团扇。含笑指鸳鸯。花时日日双。
菩萨蛮·和飞卿
作者：王士禛
朝代：清

梦残鬓枣垂香枕。夫容髻堕蒲桃锦。翠幄碧如烟。小星将曙天。起来双黛浅。绣阁抛金剪。憔悴鼠姑红。玉阶三月风。断红双靥眉如黛。清晨小立阑干外。映柱送横波。教人无奈何。漫言常见面。似隔蓬山远。撩鬓道悤悤。春愁知为侬。东风人柳三眠起。秋千小院重门里。对对浴红衣。鸳鸯塘上飞。个人花底见。惊喜回团扇。含笑指鸳鸯。花时日日双。曲阑干外红兰吐。绿窗人静闻鹦鹉。两两赌围棋。沉吟金钏迟。郎誇中正手。向姊偏多口。解意小猧儿。恼人将负时。梧桐花落飞香雪。卷帘一片玲珑月。人月两婵娟。倚阑凭玉肩。小鬟春睡倦。裙上苔花茜。私语好谁闻。垣娥应羡人。玉兰花发清明近。花间小蝶黏香鬓。邀伴捉迷藏。露微花气凉。花深防暗逻。潜向花阴躲。蝉翼惹花枝。背人扶鬓丝。玲珑嵌石红蕉叶。蕉阴宝鸭香初爇。独整素琴弹。琴清玉手寒。声声珠作串。弹出湘君怨。今夜梦潇湘。琴心秋水长。帘衣半掩湘妃竹。洞房今夜摊书读。懊恼画屏人。铜壶清漏频。潜藏郎背面。作剧桃枝扇。鹦鹉唤回头。低鬟笑不休。双双玉兔衣如雪。中庭桂树县明月。也解逐雄雌。倚帘含笑窥。幽踪郎见惯。潜向银屏看。娇靥晕红潮。佯羞妥翠翘。蝉纱十幅围红玉。龟纹枕畔双鬟绿。银蒜镇垂垂。含羞忍笑时。屏山金屈戌。女伴偷相觑。明日画堂中。须防面发红。镜台移日朝红映。映红朝日移台镜。人玉照秾春。春秾照玉人。幕垂寒略略。略略寒垂幕。花晓衬窗纱。纱窗衬晓花。
菩萨蛮弈棋·其四
作者：王士禛
朝代：清

曲阑干外红兰吐。绿窗人静闻鹦鹉。两两赌围棋。沉吟金钏迟。郎誇中正手。向姊偏多口。解意小猧儿。恼人将负时。
菩萨蛮弈棋私语·其五
作者：王士禛
朝代：清

梧桐花落飞香雪。卷帘一片玲珑月。人月两婵娟。倚阑凭玉肩。小鬟春睡倦。裙上苔花茜。私语好谁闻。垣娥应羡人。
菩萨蛮弈棋私语迷藏·其六
作者：王士禛
朝代：清

玉兰花发清明近。花间小蝶黏香鬓。邀伴捉迷藏。露微花气凉。花深防暗逻。潜向花阴躲。蝉翼惹花枝。背人扶鬓丝。
菩萨蛮弈棋私语迷藏弹琴·其七
作者：王士禛
朝代：清

玲珑嵌石红蕉叶。蕉阴宝鸭香初爇。独整素琴弹。琴清玉手寒。声声珠作串。弹出湘君怨。今夜梦潇湘。琴心秋水长。
菩萨蛮弈棋私语迷藏弹琴读书·其八
作者：王士禛
朝代：清

帘衣半掩湘妃竹。洞房今夜摊书读。懊恼画屏人。铜壶清漏频。潜藏郎背面。作剧桃枝扇。鹦鹉唤回头。低鬟笑不休。
菩萨蛮弈棋私语迷藏弹琴读书潜窥·其九
作者：王士禛
朝代：清

双双玉兔衣如雪。中庭桂树县明月。也解逐雄雌。倚帘含笑窥。幽踪郎见惯。潜向银屏看。娇靥晕红潮。佯羞妥翠翘。
菩萨蛮弈棋私语迷藏弹琴读书潜窥秘戏 其十一 回文
作者：王士禛
朝代：清

镜台移日朝红映。映红朝日移台镜。人玉照秾春。春秾照玉人。幕垂寒略略。略略寒垂幕。花晓衬窗纱。纱窗衬晓花。
菩萨蛮弈棋私语迷藏弹琴读书潜窥秘戏·其十
作者：王士禛
朝代：清

蝉纱十幅围红玉。龟纹枕畔双鬟绿。银蒜镇垂垂。含羞忍笑时。屏山金屈戌。女伴偷相觑。明日画堂中。须防面发红。
萧尺木楚词图画歌
作者：王士禛
朝代：清
体裁：古风

大江秋老歌离骚，江波瑟瑟风刁刁，怪石巃嵷压崩涛。猩猩啸雨悲猿猱，楚累一去二千载，使我后死心劳忉。齧桑败盟西帝骄，商于六百横相要。武关一入不复返，章华台殿生蓬蒿。江潭憔悴子兰怒，蛾眉谣诼羌安逃。长楸龙门望不见，木兰桂树栖鸱枭。骐骥不御愁局跳，菉葹蘮蕠糅申椒。呵壁荒唐罢天问，沅湘西逝魂难招。萧梁王孙笔佹僪，攀挈顾陆提僧繇。丹黮粉黕写此本，墨花怒捲湘江潮。湘君夫人降荒忽，国殇山鬼来萧颾。青枫斑竹染啼血，灵风神雨纷飘飖。酒阑歌罢老蛟泣，星辰迸落江天高。
萧思话弹琴石
作者：王士禛
朝代：清
体裁：五言律诗

宋代萧常侍，弹琴于此山。清徽汎松石，逸响碧云间。我欲寻遗迹，风流不可攀。惟馀远江水，朝夕送潺湲。
落凤坡吊庞士元
作者：王士禛
朝代：清
体裁：七言绝句

沔上风流万古存，鱼梁洲畔向江村。何如但作鸿冥好，采药相携去鹿门。
葛一龙枇杷
作者：王士禛
朝代：清
体裁：七言绝句

洞庭诗人葛震父，画成卢橘亦清苍。想他缥缈峰头坐，快写西林五月黄。
董公祠
作者：王士禛
朝代：清
体裁：七言律诗

董公祠庙已荒凉，凭吊西京意倍伤。漫以园陵劳主父，祗将经术奉骄王。时逢明主身空老，志在春秋道正长。我自爱传繁露学，玉杯曾问广川乡。
董起男送风雨梅戏占为谢
作者：王士禛
朝代：清
体裁：七言绝句

吴中五月梅黄雨，想像千林舶趠风。珍重遗来香软齿，不须将醋沁曹公。
蒋虎臣修撰述天台之游赋赠
作者：王士禛
朝代：清
体裁：五言律诗

太史三茅隐，朱颜薄世荣。言寻沃洲路，遥向赤霞城。语识寒山妙，诗同太白清。石梁横地底，今夜梦经行。
蓉江寄牧翁先生
作者：王士禛
朝代：清
体裁：七言律诗

芙蓉江上雨廉纤，东望心知拂水岩。共识文章千古事，直教仙佛一身兼。夜闻寒雪推篷笠，春惜浓花侧帽檐。两到江南不相见，少微空向老人占。
蔬枰图诗为宋射陵作
作者：王士禛
朝代：清
体裁：五言律诗

相逢射陵叟，独见古人心。解作一生事，萧然三径深。忘机成老圃，抱瓮偃空林。铜辇他年梦，依依直到今。
蔺相如墓
作者：王士禛
朝代：清
体裁：五言律诗

智勇存危赵，相如第一人。特书王击缶，间道璧亡秦。故国山河改，孤坟草木春。鲁连终蹈海，千古共悲辛。
蕙兰芳引 春思用周清真韵 案《倚声初集》作「用清真秋怀韵」
作者：王士禛
朝代：清
体裁：词

寒食又过，看马首、淡烟飞鹜。最望远愁心，江水泼醅新绿。樱桃梦觉，何处问、画楼金屋。记个侬往日，翠袖天寒修竹。塞雪如花，江花如雪，几更凉燠。便千束㕙毫，难写柔肠九曲。烟芜远近，伤春送目。春欲归、依旧锦衾孤宿。
蕙兰芳引 春思用周清真韵 案《倚声初集》作「用清真秋怀韵」
作者：王士禛
朝代：清

寒食又过，看马首、澹烟飞鹜。最望远愁心，江水泼醅新绿。樱桃梦觉，何处问、画楼金屋。记个侬往日，翠袖天寒修竹。塞雪如花，江花如雪，几更凉燠。便千束㕙毫，难写柔肠九曲。烟芜远近，伤春送目。春欲归、依旧锦衾孤宿。
虎丘
作者：王士禛
朝代：清
体裁：七言律诗

阖庐霸业夕阳沉，钟梵空山自古今。剑去虎丘青嶂在，水枯鹤涧碧苔侵。吴宫歌散声犹苦，越绝书成怨不任。惟有生公台畔石，年年白月照禅心。
虎山擅胜阁眺光福以雨阻不得往
作者：王士禛
朝代：清
体裁：七言绝句

虎山桥畔尽层松，掩映寒流古寺红。却上重楼看邓尉，太湖西去雨濛濛。
虎溪桥回望西林寺
作者：王士禛
朝代：清
体裁：七言绝句

未访西林慧永师，虎溪桥畔去迟迟。归舟定舣宫亭水，饱看僧房缀蜜脾。
虎跳驿
作者：王士禛
朝代：清
体裁：五言律诗

路逗苍溪县，荒凉破驿存。漉金稀见艇，畏虎早关门。水合南江壮，山连大剑昏。巴西兵马后，多少未招魂。
虚谷庵二首·其一
作者：王士禛
朝代：清
体裁：七言绝句

三寸黄柑水浸渠，一林红桂映棕榈。钩帘恰对中梁色，正好高眠读道书。
虚谷庵二首·其二
作者：王士禛
朝代：清
体裁：七言绝句

太息黄杨树子前，琳宫几岁饱风烟。交柯接叶真怜汝，未似先生厄闰年。
虞美人 其一 和李后主
作者：王士禛
朝代：清

杜鹃声里春将老。断送花多少。几层杨柳几层风。总付银屏金屋梦魂中。合欢枕上香犹在。好梦依稀改。回环锦字写离愁。恰似潇波不断入湘流。
虞美人 其二 本意
作者：王士禛
朝代：清

拔山盖世重瞳目。眼底无秦鹿。阴陵一夜楚歌声。独有美人骏马伴平生。感王意气为王死。名字留青史。笑他亭长太英雄。解令辟阳左相监宫中。
虞美人·和李后主
作者：王士禛
朝代：清

杜鹃声里春将老。断送花多少。几层杨柳几层风。总付银屏金屋梦魂中。合欢枕上香犹在。好梦依稀改。回环锦字写离愁。恰似潇波不断入湘流。拔山盖世重瞳目。眼底无秦鹿。阴陵一夜楚歌声。独有美人骏马伴平生。感王意气为王死。名字留青史。笑他亭长太英雄。解令辟阳左相监宫中。
蚕租行
作者：王士禛
朝代：清
体裁：古风

阳春三月时，蚕子何蠕蠕。三日出奁中，五日遍籧篨。东邻有少妇，养蚕方一塸。夜夜伴蚕眠，桑叶恐不周。朝出南陌头，猗猗望桑柔。亦不见桑柔，椹子醉鸤鸠。归来见蚕饥，徘徊当奈何。脱我耳边钗，鬻我嫁时襦。阿夫持襦去，里正持符来。汉中索军租，不得还顾私。里正且上坐，黾勉具晨炊。但缓一月馀，蚕成卖新丝。新丝亦难卖，新谷亦难收。不见马上郎，雉尾红锦裘。再拜谢里正，丈人且旋归。鬻我嫁时襦，脱我耳边钗。蚕应黑瘦尽，军租持底当。痛哭视孤儿，毕命朱丝绳。阿夫还入门，不复见故妻。生既为同衾，死当携手归。
蚕词四首·其一
作者：王士禛
朝代：清
体裁：七言绝句

青青桑叶映回塘，三月红蚕欲暖房。相约明朝南陌去，背人先祭马头娘。
蚕词四首·其三
作者：王士禛
朝代：清
体裁：七言绝句

玉蛾飞飞金茧酥，蚕时几日闭门枢。白苇与侬作璘藉，黄金与侬作踟躇。
蚕词四首·其二
作者：王士禛
朝代：清
体裁：七言绝句

戴胜初来水染蓝，女桑浓叶满江南。谁家少妇青丝笼，知向香闺饲女蚕。
蚕词四首·其四
作者：王士禛
朝代：清
体裁：七言绝句

鸠鸣屋角桑叶低，三眠四眠蚕始齐。小姑娇小好閒事，簇蚕学罢学添梯。
蛾眉亭
作者：王士禛
朝代：清
体裁：七言绝句

采石矶头百尺亭，下临天堑昼冥冥。天门中断楚江阔，日日蛾眉相对青。
蝇
作者：王士禛
朝代：清
体裁：五言律诗

几日乱朱紫，商飙欣扫除。孙郎弹不易，戎子赋何如。瑟瑟凉初至，营营计已疏。何来遽集此，往事笑中书。
蝉
作者：王士禛
朝代：清
体裁：五言律诗

双树有鸣蜩，孤情伴寂寥。自缘饱风露，不肯逐金貂。驿路关门雨，斜阳浦岸潮。年年行役处，为尔几魂消。
蝶恋花 其一 和漱玉词
作者：王士禛
朝代：清
体裁：词

凉夜沈沈花漏冻。欹枕无眠，渐听荒鸡动。此际閒愁郎不共。月移窗罅春寒重。忆共锦裯无半缝。郎似桐花，妾似桐花凤。往事迢迢徒入梦。银筝断续连珠弄。
蝶恋花 其一 和漱玉词
作者：王士禛
朝代：清

凉夜沉沉花漏冻。欹枕无眠，渐听荒鸡动。此际閒愁郎不共。月移窗罅春寒重。忆共锦裯无半缝。郎似桐花，妾似桐花凤。往事迢迢徒入梦。银筝断续连珠弄。
蝶恋花 其二 和少游
作者：王士禛
朝代：清

啼碎春光莺燕语。一片花飞，又是天将暮。欲乞放晴春不许。黄昏更下廉纤雨。春去应知郎去处。好属春光，共向郎边去。毕竟春归人独住。澹烟芳草千重路。
蝶恋花·和漱玉词
作者：王士禛
朝代：清

凉夜沉沉花漏冻。欹枕无眠，渐听荒鸡动。此际閒愁郎不共。月移窗罅春寒重。忆共锦裯无半缝。郎似桐花，妾似桐花凤。往事迢迢徒入梦。银筝断续连珠弄。啼碎春光莺燕语。一片花飞，又是天将暮。欲乞放晴春不许。黄昏更下廉纤雨。春去应知郎去处。好属春光，共向郎边去。毕竟春归人独住。澹烟芳草千重路。
蝶恋花·和漱玉词
作者：王士禛
朝代：清
体裁：词

凉夜沉沉花漏冻，欹枕无眠，渐觉荒鸡动。此际闲愁郎不共，月移窗罅春寒重。
忆共锦衾无半缝，郎似桐花，妾似桐花凤。往事迢迢徒入梦，银筝断续连珠弄。
蟂矶灵泽夫人祠二首·其一
作者：王士禛
朝代：清
体裁：七言绝句

白帝江声尚入吴，灵祠片石倚江孤。魂归若过刘郎浦，还记明珠步障无。
蟂矶灵泽夫人祠二首·其二
作者：王士禛
朝代：清
体裁：七言绝句

霸气江东久寂寥，永安宫殿莽萧萧。都将家国无穷恨，分付浔阳上下潮。
蠡勺亭观海
作者：王士禛
朝代：清

登高丘而望远海，坐见万里之波涛。长天寥廓云景异，春阴偃蹇鱼龙高。怒潮乘风立千丈，虎蛟水兕纷腾逃。群灵潜结万蜃气，一痕未没三山椒。须臾势尽潮亦止，波淡天清静如绮。菱苔沈绿纷塘坳，螺蚌摇光散沙汭。参差岛屿罗殊域，纷如星宿秋天里。击我剑，听君歌，有酒不饮当奈何。日主祠前水萧瑟，仙人台上云嵯峨。羡门高誓不可见，秦皇汉武空经过。祇今指顾伤怀抱，黄腄㡉瓶尽荒草。人生快意无几时，明镜朱颜岂长好。吾将避世女姑山，不然垂钓蜉蝣岛。
蠡勺亭观海
作者：王士禛
朝代：清
体裁：古风

登高丘而望远海，坐见万里之波涛。长天寥廓云景异，春阴偃蹇鱼龙高。怒潮乘风立千丈，虎蛟水兕纷腾逃。群灵潜结万蜃气，一痕未没三山椒。须臾势尽潮亦止，波淡天清静如绮。菱苔沉绿纷塘坳，螺蚌摇光散沙汭。参差岛屿罗殊域，纷如星宿秋天里。击我剑，听君歌，有酒不饮当奈何。日主祠前水萧瑟，仙人台上云嵯峨。羡门高誓不可见，秦皇汉武空经过。祗今指顾伤怀抱，黄腄㡉瓶尽荒草。人生快意无几时，明镜朱颜岂长好。吾将避世女姑山，不然垂钓蜉蝣岛。
蠡勺亭观海二首和家兄西樵·其一
作者：王士禛
朝代：清
体裁：五言律诗

春浪护鱼龙，惊涛与汉通。石华秋散雪，海扇夜乘风。徐市荒唐后，秦台灭没中。扶桑试晞发，朝日万山红。
蠡勺亭观海二首和家兄西樵·其二
作者：王士禛
朝代：清
体裁：五言律诗

吾庐临少海，及此更空苍。飞观图云气，灵槎著日傍。十洲真浩渺，六博足翱翔。乘蹻何年去，重来览下方。
行经鹊华二山间即目
作者：王士禛
朝代：清
体裁：古风

山海作经首鹊山，招摇之桂生其间。丽�之水出其下，祝馀四照花斓斑。今此鹊山勿乃是，越人陈迹谁追攀。泺水南来纡且直，罗生夹岸蘅芜葌。隔水正望华不注，疑临玉镜窥烟鬟。是耶非耶看不定，尹邢双照蛾眉弯。被山㻬琈不收拾，蒸栗黄润丹砂殷。七十二闸远钩带，如棋布子交周环。柳花满树绿于染，杏花点地红斑斑。始知仐日已寒食，泼火小雨回天悭。濯缨湖亭好烟景，春波澹沲清心颜。回首却望卫河北，风沙莽苍连雄关。
裂帛湖杂咏六首·其一
作者：王士禛
朝代：清
体裁：七言绝句

裂帛湖光碧玉环，人家终日映潺湲。分明一幅蔡侯�，写出湖南千万山。
裂帛湖杂咏六首·其三
作者：王士禛
朝代：清
体裁：七言绝句

水轩面面似船窗，沙燕鵁鶄尽作双。忽忆梦回闻柁鼓，一枝柔橹破烟江。
裂帛湖杂咏六首·其二
作者：王士禛
朝代：清
体裁：七言绝句

淋池十里芰荷风，太液西来一派通。应有恩波下黄鹄，年年流入建章宫。
裂帛湖杂咏六首·其五
作者：王士禛
朝代：清
体裁：七言绝句

石瓮山头归片云，望湖亭上倚斜曛。�钱社酒棠梨道，不到湖边耶律坟。
裂帛湖杂咏六首·其六
作者：王士禛
朝代：清
体裁：七言绝句

万树垂杨扫绿苔，桃花深映槿篱开。游人尽说西堤好，须及清明上已来。
裂帛湖杂咏六首·其四
作者：王士禛
朝代：清
体裁：七言绝句

宣宗玉殿空山里，箫鼓楼船事已非。何似茂陵汾水上，秋风南雁泪沾衣。
襄城道中
作者：王士禛
朝代：清
体裁：五言律诗

角角逐鸣鸡，遥遥信马蹄。雪残雍氏北，月落颍阳西。序已三冬晚，途犹七圣迷。汝南名士尽，望古一含悽。
襄阳口号
作者：王士禛
朝代：清
体裁：七言绝句

岂有酖人羊叔子，更无悔过窦连波。残碑堕泪回文锦，一种销沉可奈何。
西凉神祠曲
作者：王士禛
朝代：清
体裁：古风

长安氐王头有角，东扫邺宫西定蜀。西域校尉婆楼儿，勒铭直到岷山腹。功成振旅咸阳中，万里玉门旌旆红。三十六国拜都护，酒酣作赋龟兹宫。甲乙谶成苻氏灭，鱼羊食人日流血。黑龙昼起姑臧城，坐制三河亦人杰。少岷山下岷江流，西凉庙貌凌高秋。山头龙出作云雨，神灵杂沓风飕飂。烟消雨散渺何许，灵欲归子憺容与。船旗猎猎西北斜，落日阴房窜苍鼠。
西堂甘橘初熟招东痴二首·其一
作者：王士禛
朝代：清
体裁：七言绝句

昨宵霜信熟黄甘，小阁离离夕照酣。为报故人须过饮，挂帆何必洞庭南。
西堂甘橘初熟招东痴二首·其二
作者：王士禛
朝代：清
体裁：七言绝句

楚颂吟来忆左徒，酒床新漉待招呼。田园别后春芜长，欲买青山种木奴。
西江月 其一 怀黄山东园
作者：王士禛
朝代：清
体裁：词

梦想天都黄海，吾庐亦枕黄山。半天高柳水潺潺。门跨飞梁绝涧。林下棋逢橘叟，矶头钓共鱼蛮。烟消月出鹤飞还。人在画溪东岸。
西江月 其一 怀黄山东园
作者：王士禛
朝代：清

梦想天都黄海，吾庐亦枕黄山。半天高柳水潺潺。门跨飞梁绝涧。林下棋逢橘叟，矶头钓共鱼蛮。烟销月出鹤飞还。人在画溪东岸。
西江月 其三 鲁仲连陂怀古题壁
作者：王士禛
朝代：清

少慕鲁连高节，居然仿傥权奇。邯郸指顾解秦围。一笑千金脱屣。千古清风兰雪，一竿烟水荒陂，我来髣髴见云旗。独立长留天地。
西江月 其二 咏史
作者：王士禛
朝代：清

汉武史称大略，陇西家世名流。次公已作岸头侯。飞将数奇不偶。昔日人奴笞骂，长安甲第云浮。龙鳞鹤尾铁兜鍪。笑谓钳徒有口。
西江月 其四 吴中怀古本意
作者：王士禛
朝代：清

一片西江云月，千年常照梧宫。越来溪畔酒城东。往事凄凉如梦。转盼五湖代长，当年三策偏工。怒潮白马哭英雄。穿胁犹持文种。
西江月·怀黄山东园
作者：王士禛
朝代：清

梦想天都黄海，吾庐亦枕黄山。半天高柳水潺潺。门跨飞梁绝涧。林下棋逢橘叟，矶头钓共鱼蛮。烟销月出鹤飞还。人在画溪东岸。汉武史称大略，陇西家世名流。次公已作岸头侯。飞将数奇不偶。昔日人奴笞骂，长安甲第云浮。龙鳞鹤尾铁兜鍪。笑谓钳徒有口。少慕鲁连高节，居然仿傥权奇。邯郸指顾解秦围。一笑千金脱屣。千古清风兰雪，一竿烟水荒陂，我来髣髴见云旗。独立长留天地。一片西江云月，千年常照梧宫。越来溪畔酒城东。往事凄凉如梦。转盼五湖代长，当年三策偏工。怒潮白马哭英雄。穿胁犹持文种。
西洋四白小牛
作者：王士禛
朝代：清
体裁：五言绝句

岂是流沙种，还疑果下驹。寄言熊虎质，不敢恃牙须。
西涧
作者：王士禛
朝代：清
体裁：七言绝句

西涧萧萧数骑过，韦公诗句奈愁何。黄鹂唤客且须住，野渡庵前风雨多。
西蜀
作者：王士禛
朝代：清
体裁：七言律诗

唐家宰相回翔地，汉代公孙割据秋。剑阁嵯峨仍北向，彭门波浪自东流。风云诸将争秦栈，鼓角中宵梦益州。何日西南销战伐，浣花行乐看遨头。
西陵竹枝四首·其一
作者：王士禛
朝代：清
体裁：词

蜀道艰难易白头，羊肠虎臂又黄牛。西陵才过荆江出，听尽猿声是峡州。
西陵竹枝四首·其三
作者：王士禛
朝代：清
体裁：词

金钗系接髻了枋，叉系年年聚此乡。江上夕阳归去晚，白蘋花老卖鲟鳇。
西陵竹枝四首·其二
作者：王士禛
朝代：清
体裁：词

峡江三月橹声齐，扣拍哀歌高复低。十二碚边初起汕，日斜还过下牢溪。
西陵竹枝四首·其四
作者：王士禛
朝代：清
体裁：词

荷灯百尺接秋河，犹似秦兵驻绿萝。更说元宵好风景，竹枝歌续采茶歌。
见北山游西山诗示谢千仞
作者：王士禛
朝代：清
体裁：七言绝句

吟眺清晖思不穷，昔游如梦几人同。忆君共蹋西山雪，坐听清猿万木中。
见田家饭牛者意有所感赋得牛饭就松凉
作者：王士禛
朝代：清
体裁：五言律诗

黄犊东皋暇，青松北涧生。卧馀芳草软，饭处午阴清。宁戚歌偏拙，华阳计早成。劳劳行役者，三叹忆岩耕。
观秘魔崖至龙潭作
作者：王士禛
朝代：清

山行逐薙若，径转无人迹。亭午逾高岭，逍遥随所适。古寺披荒榛，乍到如有获。卢师晏坐处，犹存涧边石。石上留孤松，终古不盈尺。地僻山鬼邻，鸟下苍苔积。孤阁临寒溪，林壑莽萧槭。灌木纷相纠，阴崖互崩拆。何当秋雨时，惊湍若潮汐。来此十日眠，濯足蛟龙宅。
观秘魔崖至龙潭作
作者：王士禛
朝代：清
体裁：古风

山行逐�若，径转无人迹。亭午踰高岭，逍遥随所适。古寺披荒榛，乍到如有获。卢师晏坐处，犹存涧边石。石上留孤松，终古不盈尺。地僻山鬼邻，鸟下苍苔积。孤阁临寒溪，林壑莽萧槭。灌木纷相纠，阴厓互崩坼。何当秋雨时，惊湍若潮汐。来此十日眠，濯足蛟龙宅。
观音岩
作者：王士禛
朝代：清
体裁：古风

粤山无寸肤，斯岩益厜㕒。其下蟠水府，其上排云霓。洞穴豁天半，十丈临江涯。骑危蹑虚空，险绝缘钩梯。白日忽昼晦，疑逢魍与魑。金兽佩腰间，火铃前后随。蝙蝠如白鸦，钟乳皆倒垂。羃䍥掩洞门，狡狯神所为。暗瀑响阴壑，寻丈安可知。洒落深潭中，如弩齐发机。佛座云雾生，濛濛沾人衣。远江上明月，栏杆拂参旗。归舟意惝恍，绝景谁能追。
观音碥
作者：王士禛
朝代：清
体裁：古风

观音碥险绝，连山列天仗。奔峭汹波涛，大石蹴龙象。造物郁磊砢，及兹乃一放。急瀑何砰訇，盘石成巨防。渟为千丈湫，潭潭不流宕。怪物中屈蟠，岂无锁纽壮。傥燃牛渚犀，穷此精灵状。颇闻贾中丞，于此铲叠嶂。故人推沈宋，诗笔各雄长。星宿森光芒，虬龙怒倔强。解鞍苔石滑，高歌一神王。更须巨灵手，运斤出天匠。镵我郙阁铭，敌彼小海唱。
解佩令·赋余氏女子绣洛神图
作者：王士禛
朝代：清
体裁：词

芝田蘅薄，明珠翠羽。想当年、洛水凌波步。尚忆君王，留怨种、枕遗金缕。为多情、迟君东路。神人閒阻。神光离合，空怊怅、斜阳烟树。今日东阿，也邺下、风流终古。最伤心、感甄遗赋。
解佩令·赋余氏女子绣洛神图
作者：王士禛
朝代：清

芝田蘅薄，明珠翠羽。想当年、洛水淩波步。尚忆君王，留怨种、枕遗金缕。为多情、迟君东路。神人閒阻。神光离合，空怊怅、斜阳烟树。今日东阿，也邺下、风流终古。最伤心、感甄遗赋。
计甫草至得苕文展成既庭书
作者：王士禛
朝代：清
体裁：古风

芳序竟荏苒，别离年岁多。绿阴散林樾，首夏气清和。怀人罢琴酌，思往属流波。还欣松陵子，步屧一来过。
讱庵学士移居
作者：王士禛
朝代：清
体裁：古风

故人长安居，门巷碧苔色。径僻少人过，空庭唯鸟迹。长思茂陵卧，未厌承明直。仕宦本易农，胡为方食力。图书盈五车，茅茨唯四壁。室闻原宪诵，家鲜公仪织。晨夕隔望衡，徘徊坐成忆。
讱庵翰长招同荆岘侍讲羡门编修过善果寺
作者：王士禛
朝代：清
体裁：五言律诗

偶然偕素侣，佛日到香林。亭午无人处，青苔满院阴。三衣消瘦服，半偈妙明心。爱就鱼山宿，萧条写梵音。
访山史读易庐时久客淮南未归
作者：王士禛
朝代：清
体裁：七言律诗

多年华下遂君初，廿载重过访旧庐。满径苔痕侵竹石，当窗岳色净琴书。山中宰相人谁识，江左夷吾我不如。为报倦游归及早，淮南无此好家居。
访纪伯紫隐居
作者：王士禛
朝代：清
体裁：七言绝句

闲踏春泥著屐来，烟波百曲孝侯台。柴门径僻少人迹，门外野棠花乱开。
诏起奋威将军镇保宁
作者：王士禛
朝代：清
体裁：五言律诗

手诏云霄下，将军授钺新。即看驱虎兕，不必斗麒麟。百战能轻敌，孤忠久致身。龙骧功第一，重忆定三秦。
询白公东坡不得二首·其一
作者：王士禛
朝代：清
体裁：七言绝句

巴歌渝唱总纷纷，长庆新诗久不闻。欲访东坡但搔首，浪花高捲入蛮云。
询白公东坡不得二首·其二
作者：王士禛
朝代：清
体裁：七言绝句

东坡东涧绿成阴，刺史当年惠爱深。想见竹枝歌舞处，木莲花映水林檎。
读冯圃芝馀事集因题天章还山诗卷
作者：王士禛
朝代：清
体裁：古风

木脱石气青，吟君古调诗。落日高鸟去，碧空澹凉飔。一吟扣一弦，一吟倾一卮。嘈嘈立部伎，孑孑寡女丝。巧笑倚市门，漆室声苦悲。猿鸣上峡夜，雁警团沙时。遥忆中条山，云物秋正奇。吴生家山南，拾橡恒苦饥。朝吟看云出，暮吟逐云归。河声与岳色，中有太古词。谁为昭与聋，独有冯生知。
读史杂感八首·其一
作者：王士禛
朝代：清
体裁：七言绝句

王谢乌衣六代同，名家龙虎盛江东。可怜东邸銮舆出，仆射终当愧侍中。
读史杂感八首·其七
作者：王士禛
朝代：清
体裁：七言绝句

汾上军书夜刺闺，天池较猎未言归。不愁粉镜匆匆去，更语官家杀一围。
读史杂感八首·其三
作者：王士禛
朝代：清
体裁：七言绝句

凿地莲花映雉头，却忘鼙鼓下荆州。白门一决须臾事，枉向宫中拜蒋侯。
读史杂感八首·其二
作者：王士禛
朝代：清
体裁：七言绝句

过江名义共推袁，宋室孤臣念悯孙。千古消魂石城曲，司徒家世本阳源。
读史杂感八首·其五
作者：王士禛
朝代：清
体裁：七言绝句

江陵士马控西疆，坐使吹唇沸建康。湘土寻戈同气尽，却教韦粲死青塘。
读史杂感八首·其八
作者：王士禛
朝代：清
体裁：七言绝句

芳华苑里奏名倡，积翠池边舍利装。衍得鱼龙新散乐，大家恩赐学曹王。
读史杂感八首·其六
作者：王士禛
朝代：清
体裁：七言绝句

殿中拥槊唱无愁，江左重开南豫州。十万敌军齐北哭，至今淝水不曾流。
读史杂感八首·其四
作者：王士禛
朝代：清
体裁：七言绝句

结发从戎老战争，挥鞭立就十三城。凉风堂侧桃枝戏，绝胜平阳九道兵。
读宋胡忠简公经筵问荅题后
作者：王士禛
朝代：清
体裁：七言绝句

御香都染侍臣衣，回首神霄是禁闱。却忆宣和当日事，玉真轩里见安妃。
读费密诗
作者：王士禛
朝代：清
体裁：五言律诗

成都跛道士，万里下峨岷。虎口身曾拔，蚕丛句有神。大江流汉水，孤艇接残春。十字须千古，何为失此人。
谒信陵君祠
作者：王士禛
朝代：清
体裁：七言绝句

趣救邯郸却暴秦，十年留赵事酸辛。大梁归后匆匆甚，日饮亡何近妇人。
谒寇忠悯公祠
作者：王士禛
朝代：清
体裁：七言绝句

柘枝舞罢蜡成堆，千束吴绫夜宴开。不是魏三诗句好，谁知无地起楼台。
谒文忠烈公祠
作者：王士禛
朝代：清
体裁：七言绝句

精神如破贝州时，晚节犹能动四夷。天遣不同韩富没，姓名留冠党人碑。
谒文忠烈公祠
作者：王士禛
朝代：清

精神如破贝州时，晚节犹能动四夷。天遣不同韩富没，姓名留重《党人碑》。
谒段忠烈公祠
作者：王士禛
朝代：清
体裁：七言绝句

昭应离宫尽废丘，司农祠庙俨千秋。流芳遗臭知何限，火迫当年笑酂侯。
谒郭忠武王祠
作者：王士禛
朝代：清
体裁：七言绝句

便桥蕃部拥风雷，单骑才临铁骑摧。回纥万人齐下拜，传呼天上令公来。
谢孙思远送茶笋
作者：王士禛
朝代：清
体裁：七言绝句

斗茶竹坞麦秋寒，烧笋僧楼谷雨阑。寄谢江南老桑苧，也分风味到粗官。
谢愚山寄敬亭茶著书墨四首·其一
作者：王士禛
朝代：清
体裁：七言绝句

珍重宣州绿雪芽，钗头玉茗未须誇。晚凉梦到双溪路，宿火残钟索斗茶。
谢愚山寄敬亭茶著书墨四首·其三
作者：王士禛
朝代：清
体裁：七言绝句

分来剑脊伴云腴，横理庚庚玉不如。更乞宣城诸葛笔，晴窗小试硬黄书。
谢愚山寄敬亭茶著书墨四首·其二
作者：王士禛
朝代：清
体裁：七言绝句

白甀亲题记社前，红囊开罢瀹清泉。桐阴满地苍苔滑，纱帽笼头手自煎。
谢愚山寄敬亭茶著书墨四首·其四
作者：王士禛
朝代：清
体裁：七言绝句

泽门晰与邑中黔，一种高风比断金。至竟不须论白黑，东坡居士是知音。
谢梅耦长送木瓜
作者：王士禛
朝代：清
体裁：七言律诗

宣城木瓜压西洛，秋林黄处满寒烟。寄来修竹明窗底，留伴疏梅小雪前。橘柚初包难远致，楂梨虽好未须怜。相思愧乏琼琚报，重赋风人第一篇。
贺新郎 其一 夜饮用蒋竹山韵
作者：王士禛
朝代：清

过雨花如绣。正罘罳、低垂四面，繁英香透。结客十年知己少，何似银尊翠袖。莫须问、涛飞山走。且解金龟休作恶，未伤神、丝竹中年后。空泪堕，金城柳。长安一雨分新旧。更谁能、望尘膝席，争名鸡口。高誓安期灵气尽，一望三山似阜。但海水、尽成醇酒。鹦鹉螺卮金不落，问狂生、得似公荣否。休暂住，挨？手。
贺新郎 其一 夜饮用蒋竹山韵
作者：王士禛
朝代：清
体裁：词

过雨花如绣。正罘罳、低垂四面，繁英香透。结客十年知己少，何似银尊翠袖。莫须问、涛飞山走。且解金龟休作恶，未伤神、丝竹中年后。空泪堕，金城柳。长安一雨分新旧。更谁能、望尘膝席，争名鸡口。高誓安期灵气尽，一望三山似阜。但海水、尽成醇酒。鹦鹉螺卮金不落，问狂生、得似公荣否。休暂住，挨�手。
贺新郎 其二 席上被酒示程村同赋
作者：王士禛
朝代：清

把酒歌金缕。正迟日、和风小院，金衣梳羽。缓拍红牙青尊畔，蝉鬓美人相语。更掩映、花前白苧。钗挂臣冠交翠舄，细腰身、几欲凌风去。似燕燕，掌中舞。花奴妙合梨园部。便阿奴、岑牟犊鼻，为卿挝鼓。数弄渔阳平生气，不禁飞扬跋扈。自古道、英雄无主。胡粉搔头聊作剧，料思王、而在应相许。君但醉，酒如乳。
贺新郎 其二 席上被酒示程村同赋
作者：王士禛
朝代：清
体裁：词

把酒歌金缕。正迟日、和风小院，金衣梳羽。缓拍红牙青樽畔，蝉鬓美人相语。更掩映、花前白苧。钗挂臣冠交翠舄，细腰身、几欲凌风去。似燕燕，掌中舞。花奴妙合梨园部。便阿奴、岑牟犊鼻，为卿挝鼓。数弄渔阳平生气，不禁飞扬跋扈。自古道、英雄无主。胡粉搔头聊作剧，料思王、而在应相许。君但醉，酒如乳。
贺新郎·夜饮用蒋竹山韵
作者：王士禛
朝代：清

过雨花如绣。正罘罳、低垂四面，繁英香透。结客十年知己少，何似银尊翠袖。莫须问、涛飞山走。且解金龟休作恶，未伤神、丝竹中年后。空泪堕，金城柳。长安一雨分新旧。更谁能、望尘膝席，争名鸡口。高誓安期灵气尽，一望三山似阜。但海水、尽成醇酒。鹦鹉螺卮金不落，问狂生、得似公荣否。休暂住，挨？手。把酒歌金缕。正迟日、和风小院，金衣梳羽。缓拍红牙青尊畔，蝉鬓美人相语。更掩映、花前白苧。钗挂臣冠交翠舄，细腰身、几欲凌风去。似燕燕，掌中舞。花奴妙合梨园部。便阿奴、岑牟犊鼻，为卿挝鼓。数弄渔阳平生气，不禁飞扬跋扈。自古道、英雄无主。胡粉搔头聊作剧，料思王、而在应相许。君但醉，酒如乳。
贾兵部改中条别业为巢云庵索赋
作者：王士禛
朝代：清
体裁：五言律诗

右丞辋川宅，江令摄山居。本自香林境，宜翻贝叶书。花藏共命鸟，池长放生鱼。巳悟非身义，何须演鹿车。
贾浪仙墓
作者：王士禛
朝代：清
体裁：古风

遥望大房山，苍苍但烟雾。下有千年坟，微茫辨封树。照夜少鱼灯，凌寒走狐兔。落日青枫林，是君独吟处。
赋得广泽生明月
作者：王士禛
朝代：清
体裁：五言律诗

放舟豫章水，月上庐陵城。照影疑无定，窥人似有情。泠泠青桂湿，历历白榆生。故国当三五，清晖亦自盈。
赠劳山隐者
作者：王士禛
朝代：清
体裁：古风

何许藏名地，秦山海上深。半夜白日出，风雨苍龙吟。静侣行道处，不闻樵采音。清泠鱼山梵，寂莫成连琴。晓就诸天食，暝栖薝卜林。因知安居法，一契无生心。我亦山中客，悠悠悔陆沉。
赠叶井叔三首·其一
作者：王士禛
朝代：清
体裁：古风

别业在樊口，门前临大洄。樊水渺东逝，大江从北来。苍翠对吴岘，峥嵘临钓台。紫髯信已矣，山川郁佳哉。萧条聱叟居，门径馀苍苔。隐迹既芜没，霸业随飞灰。唯传退谷铭，流风激蒿莱。君诗似聱叟，令我怀抱开。岂忘樊上居，出处理亦谐。江湖就鱼麦，日夕增徘徊。
赠叶井叔三首·其三
作者：王士禛
朝代：清
体裁：古风

樊口去荆江，云涛渺千里。估客日上下，清风片帆耳。五溪有传烽，饮马洞庭水。铃旂云梦多，悲笳渚宫起。南岳无回雁，江介多封豕。如闻樊上居，风土异南纪。鸡犬白云中，桑柘寒烟里。理乱不复闻，渔钓信为美。扁舟倘知津，逍遥问园绮。
赠叶井叔三首·其二
作者：王士禛
朝代：清
体裁：古风

作吏客伊洛，门对嵩高山。山色映终古，客心长自闲。朝看飞鸟没，夕对孤云还。闻昔王子乔，吹笙碧落间。挥手驾白鹤，一往三千年。至今缑山上，逸响凌紫烟。夫君有仙骨，云驾如可攀。游目憩岚岭，蹑足升天关。卢岩瀑布佳，百丈闻琤潺。悬流溅冬雪，密樾生夏寒。何当蜡屐来，与君蹋飞湍。
赠彭孙遹
作者：王士禛
朝代：清
体裁：五言律诗

此夜长安月，清光对故人。迢遥千里别，落拓百年身。举世无知己，名山好卜邻。平生丘壑志，禽向自相亲。
赠徐东痴四首·其一
作者：王士禛
朝代：清
体裁：五言律诗

东皋三亩宅，岁岁掩柴关。自得知仁乐，因居廉让间。夕烟隐桑柘，晓色见云山。为问冥冥者，何须放白鹇。
赠徐东痴四首·其三
作者：王士禛
朝代：清
体裁：五言律诗

秦楚纵横地，商于宛邓西。栈危驴背滑，吟苦帽檐低。战垒犹烽火，穷途且杖藜。倦游归卧稳，高枕碧山栖。
赠徐东痴四首·其二
作者：王士禛
朝代：清
体裁：五言律诗

浩荡江瑚兴，扁舟过富春。两台云漠漠，千尺水粼粼。偃蹇狂收态，飘零汐社人。垂竿与晞发，万一共悲辛。
赠徐东痴四首·其四
作者：王士禛
朝代：清
体裁：五言律诗

情亲二十载，回首飒风飙。白发催前事，青松识后凋。何须论出处，只合共渔樵。别有人琴痛，劳君赋大招。
赠蒋京少
作者：王士禛
朝代：清
体裁：五言律诗

灵潭名玉女，窈窕富仙踪。蒋子读书处，云岚深几重。曾过洞庭野，长啸祝融峰。他日期相访，潭烟吟夜龙。
赠蒋虎臣先生
作者：王士禛
朝代：清
体裁：五言律诗

卢橘已垂实，杨梅初满林。仙人一相访，樽酒话同心。天台烟雾远，华阳丘壑深。平生山水意，兹夕寄瑶琴。
赠许生
作者：王士禛
朝代：清
体裁：古风

我来太学巳八月，长日坐卧石鼓旁。松风洒然送蝉语，一庭碧草生新凉。嗟哉趩�不可辨，如钳在口谁能详。安得邀君坐东序，共穷史籀赓宣王。
赠谢方山舍人二首·其一
作者：王士禛
朝代：清
体裁：七言律诗

历落嵚嵜可笑人，朝衫犹自染京尘。深怜谢客吟诗好，莫讶王郎斫地频。三月莺花连下杜，廿年车库感平津。青丝挈酒高梁水，取次东风解褉辰。
赠谢方山舍人二首·其二
作者：王士禛
朝代：清
体裁：七言律诗

舍人帘阁昼凝香，下直清斋似太常。昨日同寻烟际寺，题诗多在赞公房。晴溪冰雪寒逾好，风磴莓苔滑不妨。骑马城南春又暮，几回西笑忆沧浪。
赠郝雪海侍御
作者：王士禛
朝代：清

龙性讵能驯，依然七尺身。谁从燎原日，还忆徙薪人。肝胆酬明主，风霜老逐臣。孝陵松柏泪，沾洒又重新。血战蚕丛日，愁云压阆中。谤书翻置狱，刀笔敢论功。又失巴西险，何时剑外通。凭君重草檄，早为破田戎。
赠郝雪海侍御二首·其一
作者：王士禛
朝代：清
体裁：五言律诗

龙性讵能驯，依然七尺身。谁从燎原日，还忆徙薪人。肝胆酬明主，风霜老逐臣。孝陵松柏泪，沾洒又重新。
赠郝雪海侍御二首·其二
作者：王士禛
朝代：清
体裁：五言律诗

血战蚕丛日，愁云压阆中。谤书翻置狱，刀笔敢论功。又失巴西险，何时剑外通。凭君重草檄，早为破田戎。
赣州别丁雁水佥事
作者：王士禛
朝代：清
体裁：五言律诗

与君暂相见，挥手古虔州。孤棹山俱远，双江水乱流。急滩穿诘曲，深竹叫钩辀。离别兼羁旅，中宵感白头。
赣州谒王文成公祠
作者：王士禛
朝代：清
体裁：七言律诗

新建当年此誓师，森然松柏见灵祠。军声不藉条侯壁，筹策唯应汉相知。万古许孙同庙食，一时张桂太倾危。后来论定烦青史，岘首犹存堕泪碑。
赵北口
作者：王士禛
朝代：清
体裁：五言律诗

莫问公孙事，茫茫感逝波。晚潮鱼□急，夜火蟹帘多。大麓诸流会，春风万乘过。年年水杨柳，头白此关河。
赵北口见秋柳感成二首·其一
作者：王士禛
朝代：清
体裁：七言绝句

十二年前乍到时，板桥一曲柳千丝。而今满目金城感，不见柔条踠地垂。
赵北口见秋柳感成二首·其二
作者：王士禛
朝代：清
体裁：七言绝句

六载隋堤送客骖，树犹如此我何堪。销魂桥上重相见，一树依依似汉南。
赵承旨画羊
作者：王士禛
朝代：清

三百群中见两头，依然秃笔扫骅骝。朅来清远吴兴地，忽忆苍茫敕勒秋。南渡铜驼犹恋洛，西归玉马已朝周。牧羝落尽苏卿节，五字河梁万古愁。
赵澄画
作者：王士禛
朝代：清
体裁：七言绝句

江南春意到寒梅，曲崦回汀几树开。铜井铜坑风雪里，曾欹乌帽跨驴来。
赵玉峰通政招同沈绎堂宫詹张箸汉太仆郭快庵侍读信初太常集金碧园
作者：王士禛
朝代：清
体裁：七言律诗

雨歇凉生烟景昏，高台留客共开樽。谁将汉苑丹青树，种向幽人金碧园。六诏祗今无斥堠，五陵随地足丘樊。素心晨夕经过数，便拟柴桑处士村。
跋传彤臣侍御杨柳枝词后
作者：王士禛
朝代：清
体裁：七言律诗

衣上明湖旧酒痕，汉南昨梦苦销魂。仙人有恨看铜狄，羌笛何心度玉门。斜日灵和春殿树，西风清弋晚江村。丱兮城畔新吟好，只似三生石上论。
跋子文入蜀诗卷
作者：王士禛
朝代：清
体裁：五言律诗

万里有行役，三巴谁赏音。经过下帘客，风调倚楼吟。羯鼓高临水，蝉花秀出林。旧游离乱后，枨触十年心。
踏莎行 其一 寄曾道扶魏子存
作者：王士禛
朝代：清

芳树秦城，春流蜀栈。蚕丛西望愁无限。铜梁阁外杜鹃啼，嘉陵江上行人饭。远道萦纡，春光婉娩。锦江鱼杳淮南雁。去时杨柳不胜雅，青青又满随河岸。
踏莎行 其三 醉后作
作者：王士禛
朝代：清

屈子离骚，史公货殖。直须一石懵腾醉。胸中五岳不能平，何人解识狂奴意。修竹弹文，绿章封事。聊将笔墨供游戏。茂陵若问马卿才，飘飘大有凌云气。
踏莎行 其二 秦淮清明
作者：王士禛
朝代：清

烟雨清明，烟花上巳。楼台四百南朝寺。水边多少丽人行，秦淮帘幕长干市。蓦地愁来，干卿何事。梁陈故迹销魂死。禁烟时节落花朝，东风芳草含情思。
踏莎行 其五 和云间诸公春闺
作者：王士禛
朝代：清

燕补新巢，花开旧树。经时不到南园路。水晶帘额又斜阳，风前阵阵飘香絮。已怕春来，又愁春去。锦屏绣幞留春住。为谁僝僽为谁怜，红颜半是青春误。
踏莎行 其六 咏镜
作者：王士禛
朝代：清

香压彤奁，光迎罗幌。圆冰背结盘螭样。一泓秋水碧如烟，谁教移向妆台上。脉脉相看，盈盈难傍。影娥池畔凭阑望。妆成双镜照明帘，扶渠并蒂波间漾。
踏莎行 其四 和云间诸公春闺
作者：王士禛
朝代：清
体裁：词

芍药红酣，蘼芜碧聚。罗帏难把春寒护。知他何处送愁来，春来却是愁来路。莺燕多情，芳菲易度。才消几度黄昏雨。朝来不忍捲帘看，落花片片辞人去。
踏莎行 其四 和云间诸公春闺
作者：王士禛
朝代：清

芍药红酣，蘼芜碧聚。罗帏难把春寒护。知他何处送愁来，春来却是愁来路。莺燕多情，芳菲易度。才销几度黄昏雨。朝来不忍卷帘看，落花片片辞人去。
踏莎行·寄曾道扶魏子存
作者：王士禛
朝代：清

芳树秦城，春流蜀栈。蚕丛西望愁无限。铜梁阁外杜鹃啼，嘉陵江上行人饭。远道萦纡，春光婉娩。锦江鱼杳淮南雁。去时杨柳不胜雅，青青又满随河岸。烟雨清明，烟花上巳。楼台四百南朝寺。水边多少丽人行，秦淮帘幕长干市。蓦地愁来，干卿何事。梁陈故迹销魂死。禁烟时节落花朝，东风芳草含情思。屈子离骚，史公货殖。直须一石懵腾醉。胸中五岳不能平，何人解识狂奴意。修竹弹文，绿章封事。聊将笔墨供游戏。茂陵若问马卿才，飘飘大有凌云气。芍药红酣，蘼芜碧聚。罗帏难把春寒护。知他何处送愁来，春来却是愁来路。莺燕多情，芳菲易度。才销几度黄昏雨。朝来不忍卷帘看，落花片片辞人去。燕补新巢，花开旧树。经时不到南园路。水晶帘额又斜阳，风前阵阵飘香絮。已怕春来，又愁春去。锦屏绣幞留春住。为谁僝僽为谁怜，红颜半是青春误。香压彤奁，光迎罗幌。圆冰背结盘螭样。一泓秋水碧如烟，谁教移向妆台上。脉脉相看，盈盈难傍。影娥池畔凭阑望。妆成双镜照明帘，扶渠并蒂波间漾。
辛斋已行复来取别再送之
作者：王士禛
朝代：清
体裁：五言律诗

意外复携手，徘徊下潞亭。扁舟逐阳雁，秋色老江萍。去路潮连树，离心雪满庭。入门嘲陆展，一笑揽星星。
辱耦长枉酬佳作有方物昔年劳入贡之句偶效义山体再报一首兼邀施愚山陆辛斋同作
作者：王士禛
朝代：清
体裁：七言律诗

作贡当年事巳陈，烟林摇落重含辛。空临谢眺城边水，不逐唐羌驿路尘。灰可药鱼妨稚子，香堪渍粉教姬人。北宫赋后情何限，解使韩宣赋更新。
过丁香院访张�园不遇题壁
作者：王士禛
朝代：清
体裁：七言绝句

吟绕长廊取次行，主人不见绿苔生。蜂声满院日卓午，花气扑帘春昼晴。
过古城
作者：王士禛
朝代：清
体裁：七言律诗

格孙城外远烟迷，瘦马凌兢上大堤。茅屋几人输井税，田家终岁把锄犁。残碑剥落横苔藓，古道萦回长蒺藜。陵谷消沉尽如此，一声村落夕阳鸡。
过宣城馆有感
作者：王士禛
朝代：清

暮天黄叶落，一过西州门。无复高人迹，空闻宿鸟喧。新阡思挂剑，旧馆忆开尊。南望澄江水，谁招屈宋魂。
过宣城馆有感
作者：王士禛
朝代：清
体裁：五言律诗

暮天黄叶落，一过西州门。无复高人迹，空闻宿鸟喧。新阡思挂剑，旧馆忆开樽。南望澄江水，谁招屈宋魂。
过汜光湖怀古
作者：王士禛
朝代：清
体裁：古风

呜呼正德中，嬖竖隳皇纲。华容既遐谪，刘谢咸高翔。谈笑诛刑馀，台阁资文襄。逆濠睨神器，弄兵下鄱阳。势异北平顺，迹同吴濞狂。桓桓文成公，将帅皆龙骧。义旗出章贡，狡童旋已亡。如何万乘尊，南巡来建康。罗绮照江水，姝丽倾淮扬。谁赓白云谣，载咏黄竹章。兹湖两驻跸，名因翠华长。龙舸与凤艒，乐哉方未央。胶舟古所戒，遗恨怜昭王。事往二百年，寒波但菰蒋。月暗津鼓急，枫落渔灯凉。缅怀豫且叹，吊古重悲伤。至今泰陵树，松柏无斧斨。
过皋陶庙偶感范滂事题壁
作者：王士禛
朝代：清
体裁：五言律诗

汝南范孟博，高义薄云霄。未遂澄清志，先逢党锢朝。大名齐李杜，幽愤祭皋陶。南北甘陵部，千秋恨不消。
过草桥桥西二水清浊划然至桥东乃合流土人云清者自西山来浊者浑河也
作者：王士禛
朝代：清
体裁：七言绝句

垂杨匝地板桥横，沙路青驴得得行。偶坐濠梁忘日暮，可怜泉水在山清。
过邢子愿先生墓
作者：王士禛
朝代：清
体裁：五言律诗

秋晚犁丘道，西风黄叶深。婆娑叹官柳，惆怅少来禽。一代风流绝，孤坟牧竖侵。通家怀旧客，重鼓雍门琴。
过金鱼池怀愚山因以寄荅
作者：王士禛
朝代：清
体裁：古风

昔君振遥策，独往嵩山中。还归陵阳下，高咏北楼风。旧榭宛苔迹，清池销蕙丛。聊凭一书札，缄意向飞鸿。
过长沮桀溺耦耕处
作者：王士禛
朝代：清
体裁：五言律诗

曾读陶公传，尞尞沮溺心。耦耕馀故迹，流水抱寒岑。鸟下日将夕，云归山半阴。从来避世者，不厌入林深。
过长沮桀溺耦耕处
作者：王士禛
朝代：清

曾读陶公传，辽辽沮溺心。耦耕余故迹，流水抱寒岑。鸟下日将夕，云归山半阴。从来避世者，不厌入林深。
还元阁听雨怀太湖
作者：王士禛
朝代：清
体裁：古风

冥冥遥峰雨，黯黯重湖云。万壑急悬溜，飒沓听难分。山中梅信发，香色方氤氲。已蜡阮生屐，将垫林宗巾。身卧百尺楼，心忆五湖滨。笠泽渺千里，渔村杂鸥群。园绮缅匪遥，逝当返吾真。
进马
作者：王士禛
朝代：清
体裁：五言律诗

闻道安西将，龙媒贡御新。籋云近阊�，行地有骐驎。险阻三巴路，骁腾百战身。长鸣思驾驭，终为静风尘。
述旧赠刘公㦷吏部
作者：王士禛
朝代：清
体裁：古风

昔在顺治中，天府罗文昌。至尊右儒术，海宇盛词章。夫子起汝南，高步翰墨场。仆从稷下来，意气犹蹶张。云龙歘然合，相逐共翱翔。论文无嗫嚅，结交多老苍。四海得汪程，骧首同周行。一台称二妙，籍籍董与梁。璋射必有邸，玉卮岂无当。穷秋八九月，草木萎以黄。凭吊望诸君，驱马金台旁。风云惨营平，边朔多严霜。和歌猛虎行，天地为低昂。时序一以变，良会谁能常。君思颍西湖，归寻两欧阳。诸子亦星散，各各之四方。仆观广陵涛，时上平山堂。侧闻清颍水，嫩绿如瓜瓤。小艇拟艖䒀，往往破湖光。别业寄苏门，水竹纷陂塘。百里见黄华，神工肆皴�。飞瀑下千寻，洒落层冰凉。熊岳所居处，瑰异不可详。破衲山水纹，萧然居士装。真江五马渡，暮雪天沧浪。是时一握手，泥饮倾千觞。岂知十载别，会合仍帝乡。群公更翕集，列宿森光芒。翰林蒋与李，詄荡排天阊。亦有陈与吴，凤凰鸣锵锵。雅歌出金石，高论穷羲皇。夫子正始音，卓为群伦倡。仆忝庞公交，时登元龙床。小春风气佳，晚菊有馀芳。宾从会西园，弦管罗东厢。援毫申此词，勖哉毋相忘。
追和东痴钓台怀古
作者：王士禛
朝代：清
体裁：七言律诗

帝业真归赤伏符，故人不作执金吾。犹嫌齐国知男子，终隐桐江学钓徒。鼎足三公慎要领，师中十载白头须。清风万古严陵濑，知有云台博士无。
退谷见朱锡鬯李武曾潘次耕蔡竹涛题名时朱在广陵李在黔南潘蔡在太原
作者：王士禛
朝代：清
体裁：七言绝句

故人消息比何如，万里江湖岁又除。山寺到来先一笑，春风石壁见君书。
送侯大年归嘉定
作者：王士禛
朝代：清
体裁：五言律诗

送客三江去，东吴更向东。潮添瓜蔓水，秋老鲤鱼风。往事浮云外，名家信史中。明年见侯喜，把钓莫匆匆。
送冰修归海昌兼寄朱生
作者：王士禛
朝代：清

老大身将隐，飞扬气自雄。游燕交马客，归越事猿公。仙饭青精？，诸儒《白虎通》。故人朱季在，何处驾飞鸿。
送冰修归海昌兼寄朱生二首·其一
作者：王士禛
朝代：清
体裁：五言律诗

且住为隹耳，将归可奈何。人随吴雁影，叶下浙江波。好往寻鲈鲙，谁当破雀罗。小丛今老去，重唱竹枝歌。
送冰修归海昌兼寄朱生二首·其二
作者：王士禛
朝代：清
体裁：五言律诗

老大身将隐，飞扬气自雄。游燕交马客，归越事猿公。仙饭青精䭀，诸儒《白虎通》。故人朱季在，何处驾飞鸿。
送刘君宰建德
作者：王士禛
朝代：清
体裁：五言律诗

送者自崖返，君真建德游。桐庐最萧洒，水木况清秋。橘柚纷千树，渔商聚一州。新安江见底，应忆古羊裘。
送叶井叔归楚
作者：王士禛
朝代：清
体裁：七言律诗

落灯风急寒吹衣，寒溪先生昨忆归。青门祖帐太萧瑟，白社故人今是非。汉上题襟情不极，郢中怀古和真稀。碧云无际楚天阔，目送潇湘春雁飞。
送叶井叔归樊上六首·其一
作者：王士禛
朝代：清
体裁：五言绝句

今日华阳馆，谁当是剧辛。重阳一杯酒，风雨送归人。
送叶井叔归樊上六首·其三
作者：王士禛
朝代：清
体裁：五言绝句

断岸黄泥坂，寒江千尺流。羡君归去好，云梦泽南州。
送叶井叔归樊上六首·其二
作者：王士禛
朝代：清
体裁：五言绝句

秋尽黄州路，千峰送马蹄。梦回山馆里，落月汝南鸡。
送叶井叔归樊上六首·其五
作者：王士禛
朝代：清
体裁：五言绝句

西山松枥多，谷口好泉石。君登九曲亭，苏公有遗迹。
送叶井叔归樊上六首·其六
作者：王士禛
朝代：清
体裁：五言绝句

我梦石鱼湖，依依问聱叟。试寻修竹林，为予安井臼。
送叶井叔归樊上六首·其四
作者：王士禛
朝代：清
体裁：五言绝句

旧业在寒溪，门前五株柳。游子到家时，日上樊山口。
送叶子吉编修入都
作者：王士禛
朝代：清
体裁：五言律诗

憔悴江潭客，先皇侍从臣。宫车一朝出，三别帝城春。自洒苍梧泪，行吟楚泽滨。重来清切地，忆奉属车尘。
送同年伊翕庵中丞巡抚云南
作者：王士禛
朝代：清

金马山前驻碧油，青蛉塞外阵云收。天威近已通诸赕，王会依然遍九州。铜弩雨深诸葛垒，丛祠春赛颍川侯。《铙歌》鼓吹征蛮府，万里昆明是壮游。柏台新命帝亲除，重译西南罢羽书。雒将朱鸢皆内属，越人黄屋竟何如。赐来天厩飞龙马，行避中丞赤棒车。荒服祇今劳睿虑，要令绝域化耕锄。
送同年伊翕庵中丞巡抚云南·其二
作者：王士禛
朝代：清

柏台新命帝亲除，重译西南罢羽书。雒将朱鸢皆内属，越人黄屋竟何如。赐来天厩飞龙马，行避中丞赤棒车。荒服祇今劳睿虑，要令绝域化耕锄。
送同年伊翕庵中丞巡抚云南二首·其一
作者：王士禛
朝代：清
体裁：七言律诗

金马山前驻碧油，青蛉塞外阵云收。天威近已通诸赕，王会依然遍九州。铜弩雨深诸葛垒，丛祠春赛颍川侯。《铙歌》鼓吹征蛮府，万里昆明是壮游。
送同年伊翕庵中丞巡抚云南二首·其二
作者：王士禛
朝代：清
体裁：七言律诗

柏台新命帝亲除，重译西南罢羽书。雒将朱鸢皆内属，越人黄屋竟何如。赐来天厩飞龙马，行避中丞赤棒车。荒服祗今劳睿虑，要令绝域化耕锄。
送同年袁秋水佥事觐事毕归甘州
作者：王士禛
朝代：清
体裁：古风

白马黄金柑，蹀躞思边疆。河西四郡天万里，中分弱水临河湟。汉家天子重边册，大开张掖连燉煌。阳关以西尽亭障，属国一气通诸羌。远求汗血历绝域，玉门使者遥相望。轮台之悔复何补，弛刑十万空雄张。苜蓿离宫待天马，蒲桃大郡酬伊凉。至今祁连古边塞，控弦士马多精强。衙帐云屯杂回鹘，部落星散延烧当。当年武皇用兵处，传烽高并天山长。祭酒布衣诸生耳，虎头食肉何昂藏。红盐池边开幕府，羌女如花罗酒浆。安西都护受成事，戊已校尉停秋防。使君能令金作粟，使君能使马如羊。使君今且为急装，还报天子开明堂。特赐安车图未央，五星岁岁临东方。
送吴僧尚德归尧峰
作者：王士禛
朝代：清
体裁：五言律诗

迢递青山路，风流白足师。安居深雪里，行道落花时。京洛过寒食，江帆拂柳丝。归逢尊宿问，应识马驹儿。
送吴僧秋皋之津门
作者：王士禛
朝代：清
体裁：五言律诗

爱君残雪句，宛似碧云篇。独向中峰住，深参五味禅。直沽春水岸，通潞夕阳船。乞食王城去，遥闻袒右肩。
送吴天章归中条
作者：王士禛
朝代：清
体裁：五言律诗

中条最深处，风物四时幽。水鹤穿云下，林枫夹岸稠。人烟盘豆驿，村路玉溪流。卧起清晖里，萧然何所求。
送吴天章归中条
作者：王士禛
朝代：清

二月春芜绿，纷纷蝴蝶飞。花朝逢暮雨，寒食减征衣。道路谁知己，登临不当归。中条多水竹，此去掩荆扉。爱汝王官谷，他年拟借居。三峰当户牖，五姓足樵渔。田舍堪怀古，茅茨宜读书。独怜好身手，归去注虫鱼。
送吴天章归中条二首·其一
作者：王士禛
朝代：清
体裁：五言律诗

二月春芜绿，纷纷蝴蝶飞。花朝逢暮雨，寒食减征衣。道路谁知己，登临不当归。中条多水竹，此去掩荆扉。
送吴天章归中条二首·其二
作者：王士禛
朝代：清
体裁：五言律诗

爱汝王官谷，他年拟借居。三峰当户牖，五姓足樵渔。田舍堪怀古，茅茨宜读书。独怜好身手，归去注虫鱼。
送吴天章归中条山
作者：王士禛
朝代：清
体裁：古风

月始在房群阴终，冻禽塌翅啼酸风。吕生置酒邀我饮，清歌笑倚商玲珑。朝来宿酲卧未析，吴郎告我归河东。北风雨雪满天地，层冰千里高穹窿。行人皲瘃手指堕，狐裘嗟汝胡蒙茸。长安甲第高入天，马蹄动地声隆隆。浆酒霍肉不足道，金玉磊砢堆堂中。汝诗千首文百轴，洿涂未拔谁相通。汝家王官谷，中条青濛濛。藤萝相紏水相激，至今猿鸟悲司空。汝归读书甘菽茙，致君尧舜会有日，飞伏讵辨谁雌雄。
送周量同梁芝五游西山
作者：王士禛
朝代：清
体裁：古风

西山香山妙无比，一道飞泉万松里。马曹自矜能拄笏，不知落汝芒鞋底。猢狲藤子青铜坚，为汝一日穷缘攀。遥想空山下风露，嗒然坐对开禅关。
送姜西溟归慈溪
作者：王士禛
朝代：清

春风滋百卉，不荣孤柏根。白日回阴崖，霜雪惨不温。丈夫重知己，烈士轻感恩。姜生起句余，水击南溟鲲。《商歌》一亩宫，名动万乘尊。孤高取众忌，当路谁攀援。季布揖曹丘，感激由片言。何况贫贱士，风飙阻重阍。枚朔善骫骳，庄徐擅高论。连尻结股脚，词赋若云屯。君独衔恤归，秋风刈丛萱。虎鼠竟何常，挥手声暗吞。
送姜西溟归慈溪
作者：王士禛
朝代：清
体裁：古风

春风滋百卉，不荣孤柏根。白日回阴崖，霜雪惨不温。丈夫重知己，烈士轻感恩。姜生起句馀，水击南溟鲲。《商歌》一亩宫，名动万乘尊。孤高取众忌，当路谁攀援。季布揖曹丘，感激由片言。何况贫贱士，风飙阻重阍。枚朔善骫骳，庄徐擅高论。连尻结股脚，词赋若云屯。君独衔恤归，秋风刈丛萱。虎鼠竟何常，挥手声暗吞。
送孙予立编修周星公礼部奉使安南二十四韵
作者：王士禛
朝代：清
体裁：五言排律

忆昔高平役，于今岁屡迁。遂休蛮触斗，共识汉唐年。文笥来何数，包茅贡亦虔。越裳驯白雉，征戍罢朱鸢。㽛町军锋扰，西南杀气缠。妖氛横象郡，间道绝龙编。正朔依然奉，讹言几处传。乾坤重荡涤，遐迩尽陶甄。使者南关入，长安北斗边。职方陈贡贽，鞮鞻列宫悬。忠孝闻天语，奎章照海堧。饰终王礼备，继世主恩偏。胙土诸侯贵，行人二妙贤。玺书颁册府，英簜破蛮烟。衡岳开云雾，湘流任溯沿。麾前驱瘴疠，规外指星躔。铜柱怀新息，丹砂访稚川。采香三丈木，缫茧八蚕绵。飞鼠红蕉里，羚羊碧树颠。槟郎供酿酒，蚳子上盘筵。风土由来异，声灵此曰宣。望尘纷络绎，骑象竞骈阗。国体千秋重，轺车万里旋。交州新有记，真见雒名田。
送孙古喤赴南靖
作者：王士禛
朝代：清
体裁：五言律诗

万里无诸国，孤帆直向东。盘餐登马甲，井邑枕鲛宫。禁舶人烟少，悬针职贡同。孙郎还妩媚，真有紫髯风。
送孙无言归黄山四首·其一
作者：王士禛
朝代：清
体裁：七言绝句

昨梦黄山碧溪月，白云三十六峰深。朝来却送沧洲逸，兴发还为吴会吟。
送孙无言归黄山四首·其三
作者：王士禛
朝代：清
体裁：七言绝句

朱砂汤口三千顷，石笋凌空一万株。更问黄山奇绝处，天都瀑布胜匡庐。
送孙无言归黄山四首·其二
作者：王士禛
朝代：清
体裁：七言绝句

未能采药入青城，且傍浮丘毕此生。知君西渡松明水，已有群仙抗手迎。
送孙无言归黄山四首·其四
作者：王士禛
朝代：清
体裁：七言绝句

广陵市上贾人子，衮衮钱刀剧可怜。怪尔山中紫芝客，闭门高枕梦游仙。
送宋牧仲别驾归黄州
作者：王士禛
朝代：清

词赋梁园忆胜游，一麾云梦泽南州。三分谁似周郎少，《九辨》深知宋玉愁。乌鹊南飞河汉转，大江东去古今流。山川如此容高啸，羡汝黄泥坂下舟。
送宋牧仲员外榷赣州四首·其一
作者：王士禛
朝代：清
体裁：五言律诗

都亭一樽酒，落日照行轩。帆下浔阳郭，春过敷浅原。故人持使节，微尚爱丘樊。想到西林寺，清吟和夜猿。
送宋牧仲员外榷赣州四首·其三
作者：王士禛
朝代：清
体裁：五言律诗

章贡交流地，孤城百战馀。江山应不改，父老问何如。五岭稀烽火，三湘动羽书。似闻兵马后，租赋未全除。
送宋牧仲员外榷赣州四首·其二
作者：王士禛
朝代：清
体裁：五言律诗

文成誓师处，惨澹尚闻笳。野戍青山远，荒江白日斜。春风渡蛟浦，夜雨宿龙沙。战地多新鬼，须添两鬓华。
送宋牧仲员外榷赣州四首·其四
作者：王士禛
朝代：清
体裁：五言律诗

赣石三百里，寒江尺五流。帆樯来岛客，风物逼炎州。试访端明迹，应怀清献游。山川供啸咏，莫似贾胡留。
送宗梅岑归淮南
作者：王士禛
朝代：清
体裁：五言律诗

相逢才几日，复欲返东原。梁父云间树，兰陵雨后村。雄鸡能断尾，野鹤讵乘轩。一叶䢴沟水，随潮到里门。
送家兄同无言游吴越二首·其一
作者：王士禛
朝代：清
体裁：古风

挂帆指吴会，云水空濛间。上已美风景，登临散襟颜。湘湖莼正滑，应上萧然山。共访金庭宅，淹留殊未还。
送家兄同无言游吴越二首·其二
作者：王士禛
朝代：清
体裁：古风

吾家王吏部，江左有高名。五字论诗品，阴何欲比清。偶思镜湖好，忽作剡中行。输尔天都子，逍遥访赤城。
送家兄同无言游吴越二首上巳辟疆招同邵潜夫陈其年修禊水绘园八首·其一
作者：王士禛
朝代：清
体裁：古风

前年曾到湘中阁，阁外天寒水方落。西风飒飒猿啾啾，惜别怀君芳杜若。今来三月青春深，浯溪窈窕桃花林。为君一曲答欸乃，写作云山韶濩音。
送家兄礼吉归济南二首·其一
作者：王士禛
朝代：清
体裁：七言绝句

龙山晴雪马蹄长，山翠湖云罨画香。好到旗亭寒贳酒，双鬟低按小秦王。
送家兄礼吉归济南二首·其二
作者：王士禛
朝代：清
体裁：七言绝句

锦秋湖边稻花凉，锦秋亭下鲈鱼香。垂虹秋色一千里，秋到吴淞思故乡。
送家兄西樵游黄鹤山
作者：王士禛
朝代：清
体裁：五言律诗

抱琴向黄鹤，言访戴公家。山路霁春雨，远江明落霞。风吹石楠树，露泫樱桃花。明日西津渡，从君问钓查。
送山史归华山
作者：王士禛
朝代：清
体裁：五言律诗

华山丹顶鹤，清唳向西峰。不羡三珠树，长栖千岁松。林峦有佳色，眠起日高舂。石上流泉好，菖蒲方紫茸。
送张仲诚知资县
作者：王士禛
朝代：清

不惮三巴远，高名万乘知。子规声断处，山木雨来时。囊有涪州易，园无鲁相葵。王褒诸弟子，应习《鹿鸣》诗。
送张宝庵宰新野
作者：王士禛
朝代：清
体裁：五言律诗

牵丝虽百里，汤沐古南阳。白水清官舍，青山落印床。人祠铜马帝，城倚卧龙冈。遥忆弦歌处，风流楚塞长。
送张篑山学士归庐陵
作者：王士禛
朝代：清

回首觚棱别紫宸，孤舟遥下富川滨。谁令江外渔樵侣，争识先皇侍从臣。上殿似闻辛庆忌，行吟休拟楚灵均。千秋公议存青史，应为朝廷惜此人。
送彭十羡门游粤二首·其一
作者：王士禛
朝代：清
体裁：七言绝句

大姑弯弯眉黛长，小姑窈窕宫亭妆。三日浔阳风信到，双姑早晚嫁彭郎。
送彭十羡门游粤二首·其二
作者：王士禛
朝代：清
体裁：七言绝句

万里南荒吊尉佗，芭蕉林里越禽多。好将延露新翻曲，乞与珠娘蹋臂歌。
送彭古晋二首·其一
作者：王士禛
朝代：清
体裁：古风

玉露涂兰阶，明河耿遥夕。昨别宛陵人，复送华亭客。渺渺九峰青，茫茫五湖白。秋风佳景时，菰莼正堪摘。故园隐君子，夙抗嘉遁迹。吴沈既丘园，董生亦山泽。问讯今何如，予怀在三益。
送彭古晋二首·其二
作者：王士禛
朝代：清
体裁：古风

闻君游蓬池，访阮公啸台。台上多悲风，台下生蒿莱。渌水扬洪波，东逝不复回。南有三亭冈，寒芜望崔嵬。一言夺相印，应侯亦奇才。当其置厕时，何异诸舆儓。君行大梁道，览古纷徘徊。埋照实至慎，睚眦终祸胎。且呼竹林人，啜醨尽馀杯。
送徐存永归闽携家之湖南
作者：王士禛
朝代：清
体裁：五言律诗

旧家枫岭外，去住复何言。海上田园失，归途雨雪繁。家移建溪水，人听楚山猿。未吊长沙传，知君巳断魂。
送徐武令
作者：王士禛
朝代：清
体裁：古风

人生如飞蓬，飘转不得住。与君十载别，紫髯已非故。邂逅蔓草间，为君歌零露。歌声未及已，离觞忽复御。淼淼江上波，离离海门树。怅望秋风时，客帆此中去。雁飞京口驿，潮落西兴渡。几日罢清砧，闺中理纨素。
送愚山游嵩少
作者：王士禛
朝代：清
体裁：七言律诗

祖道青门秋气深，川原风叶乱寒砧。嵩云洛日遥相忆，魏阙江湖共此心。八节滩高晴亦雨，三花树古昼长阴。陵阳归去名僧社，却听微钟忆少林。
送愚山游嵩山
作者：王士禛
朝代：清
体裁：古风

夙昔山水怀，梦想嵩阳寺。先生江海人，萧条自孤寄。寒潭渐收潦，华林起凉吹。落日下轘辕，青山带行骑。褰衣涉清颍，群峰乱苍翠。二室秋峥嵘，三花未憔悴。却寻卢鸿宅，岩扉饶古意。窈窕玉女窗，投壶或一至。烟中眺龙门，伊洛宛相次。古人去已远，山川见标致。安得方外游，从君共题字。
送戴务旃游华山
作者：王士禛
朝代：清
体裁：七言绝句

扪虱雄谈事等閒，馀情盘薄写孱颜。洛阳货畚无人识，五月骑驴入华山。
送朱秋厓归安宜兼讯陈冰壑
作者：王士禛
朝代：清
体裁：古风

北平太守老不封，身经百战关强弓。平陵岸头尔何物，李蔡为人居下中。昔者应侯未入秦，折胁摺齿难为容。一朝西行取相印，故人马食何匆匆。丈夫不遇且蓬累，古来雄俊将无同。爱汝朱干草堂好，甓社湖北如吴淞。钓船春入虾菜市，柴门昼掩菰蒲丛。据梧时复同惠子，上冢聊尔随庞公。当年我作淮南客，落帆屡及桃花红。儿童习见鹅鸭熟，浊醪为我来墙东。此邦佳士复有几，稍从湖海知元龙。唱于唱喁乐复乐，大湖漠漠来天风。自别淮南老鞍马，笔墨萧飒如秋蓬。眼明乍喜故交至，剧谈往往连晨钟。闻君此行意惝恍，五湖春水磨青铜。梦随白鸥没浩荡，觉来目送南飞鸿。归逢陈钰相问讯，余方裤褶骑黄骢。
送李屺瞻归泾阳
作者：王士禛
朝代：清
体裁：五言律诗

故国传烽火，归来吊战场。三秋看太白，万骑塞陈仓。射虎身犹健，闻鸡意不忘。悲歌燕赵别，风雨又重阳。
送李松客令高淳托访诗人邢孟贞遗集
作者：王士禛
朝代：清
体裁：五言律诗

县庭临石臼，风俗至今淳。凫雁成墟市，菰蒲杂吏人。花时闲卧阁，渔舍晓班春。借问诗人宅，柴门满白蘋。
送李武曾之凤阳郡幕
作者：王士禛
朝代：清
体裁：七言律诗

年来岩谷竞春姿，谁遣青松独后时。七月僧庐常避客，八公山色又临岐。故人惆怅题襟集，好句玲珑散水词。此地正连清颍尾，西州应有泪如丝。
送李邺臣赴东安
作者：王士禛
朝代：清
体裁：五言律诗

我爱潇湘水，粼粼见底清。稍闻征戌罢，遥送使君行。别浦石兰长，丛祠斑竹生。经过道林寺，沈杜有题名。
送杜肇余大宗伯予告南归二首·其一
作者：王士禛
朝代：清
体裁：七言律诗

遗荣一疏谢金貂，祖帐东门集百僚。北斗星文兼将相，南宫地望迥云霄。直清誉重推三礼，禁近恩深荷两朝。最羡鲈乡亭下泊，莼丝入馔雨潇潇。
送杜肇余大宗伯予告南归二首·其二
作者：王士禛
朝代：清
体裁：七言律诗

潞亭云树望中迷，一片归帆落日低。心恋觚棱别金马，梦回烟水听潮鸡。五湖虾菜身将隐，九列功名物久齐。亦欲投簪东海去，便从梅里问幽栖。
送杨鄂州职方奉诏安南
作者：王士禛
朝代：清
体裁：古风

于阗玉带横腰身，猩红袍蹙金麒麟。使者青霄下千仞，旌节遥临日南郡。日南郡县古交州，唐家都护天南头。大长叩关奉朝请，比于佩印为通侯。咫尺高平亦王土，谁使穴中斗群鼠。要令万里靖烽烟，先见两阶列干羽。杨郎意气不可当，谈兵画省神扬扬。雄才常拟略邛笮，壮心更欲规河湟。此去乌蛮过铜柱，曾是伏波用兵处。即看金马献彤庭，不用飞鸢愁毒雾。朝来祖帐城东门，群公冠盖如云屯。虎头食肉志亦得，新妇帷车安足论。
送毛斧季归常熟
作者：王士禛
朝代：清

昆湖有真隐，金粟缅高风。桑海遗民老，襄阳耆旧空。人言虞仲里，又得小毛公。廿载淮南别，吴江几落枫。
送江辰六令益阳二首·其一
作者：王士禛
朝代：清
体裁：五言律诗

作吏湘南去，浩然寻旧游。秋风吹木叶，初下洞庭流。城对茱萸岸，香传杜若洲。毬门高唱在，重上岳阳楼。
送江辰六令益阳二首·其二
作者：王士禛
朝代：清
体裁：五言律诗

小邑稀公事，高斋俯洞庭。佳期邀帝子，遗曲感湘灵。澬水悠悠绿，君山面面青。诗成闲拄笏，云际九疑亭。
送汤荆岘侍讲使浙江
作者：王士禛
朝代：清
体裁：古风

我爱西子湖，夙昔梦见之。湖光与山绿，乐事输吴儿。譬客谈江瑶，未免思朵颐。闻君往东南，起舞掀两眉。绿蒲十幅帆，西风美满吹。初下南徐州，三山已丽崎。行行过震泽，万顷青玻瓈。夜航到临安，高枕殊未知。新笋晚花过，橘绿橙黄时。湖水雄鸭头，绿净相差差。掩映湖上山，影娥照清池。钱塘八月潮，诡异天下奇。疾雷震百里，蛟龙竞躨跜。潮头坐灵胥，重水汩后随。三千彀强弩，射潮胜雄师。至今击西陵，铁幢高以危。酾酒临樟亭，江海为东驰。壮观今古无，寄之于声诗。歌送潞河船，邮签催画旗。
送汪舟次检讨林石来舍人奉使琉球四首·其一
作者：王士禛
朝代：清
体裁：五言律诗

属国沧波外，微茫万里流。双持龙虎节，遥拂凤麟洲。守礼谙殊俗，乘槎惬壮游。使星霄汉上，先入大琉球。
送汪舟次检讨林石来舍人奉使琉球四首·其三
作者：王士禛
朝代：清
体裁：五言律诗

积气浩茫茫，乘流出大荒。啸歌闻海若，击汰薄扶桑。日月相吞吐，蛟龙或遁藏。始知九州大，驺衍未荒唐。
送汪舟次检讨林石来舍人奉使琉球四首·其二
作者：王士禛
朝代：清
体裁：五言律诗

挂席指归墟，通言隶象胥。避风占海鸟，跋浪舞神鱼。卉服看天使，金函护玺书。雄才能作赋，休让木玄虚。
送汪舟次检讨林石来舍人奉使琉球四首·其四
作者：王士禛
朝代：清
体裁：五言律诗

见说彭湖屿，元戎伫捷勋。习流多战士，横海拜将军。出险云涛壮，飞书露布闻。早成风土记，归报圣明君。
送洪昉思由大梁之武康
作者：王士禛
朝代：清
体裁：古风

泽腹坚冻冰峨峨，舳舻衔尾填漕河。北风吹雪如鹳鹅，急装结束尪驴驮。欲向夷门访朱亥，便从燕市辞荆轲。三年京国何所见，日中攘攘肩相摩。哫訾喔咿时所爱，肮脏讵免常人诃。亦知贫贱世看丑，耻以劲柏随蓬科。我衰于世百无用，僦屋深闭如螷螺。苍苔被阶寒雀啄，汝何爱此频来过。耳语似鄙程不识，骑危解笑公叔痤。吴兴清远我梦到，水精宫在琉璃波。防风古国更幽绝，馀不溪水清逶迤。山歌处处采茶荈，渔舟往往穿菱荷。西陵潮信近咫尺，方言百里无差讹。劝君卜筑岂无意，贞曜故宅留山阿。结邻尚友亦不恶，溪山况足供婆娑。名高身隐恐难得，丈夫三十非蹉跎。朝廷正须雅颂手，待汝清庙赓猗那。
送浦潜夫
作者：王士禛
朝代：清
体裁：古风

吴江有高士，读书慕皇羲。心远契一画，意得无九师。摓策筮嘉遁，遂养丘园姿。荒江屋欹斜，鸥鸟同朝饥。在昔洪丞相，经略天南陲。君佐幕中画，俶傥复权奇。试吏岳麓下，蒲鞭悬不施。丞相解兵柄，角巾东第归。君亦困株木，周道多蒺藜。投赋汨罗岸，吊古湘妃祠。归吴二十载，飘萧双鬓丝。丞相宰木拱，部曲无复遗。重来渡易水，感激酬恩私。恸哭龙骧茔，手刊第二碑。袖中周易编，未有君平知。徒步过市中，尘染苍浪髭。湖南方用兵，马饮潇湘湄。辱在卿大夫，脩剑空拄颐。老子好奇计，才锋尚如锥。无人为荐达，垂老嗟数奇。古王者行师，必钻九州龟。君书寔有用，足为王伯资。秋风动鳞甲，扁舟犯涟漪。白首抱遗经，具区卧茅茨。季主定捧腹，高贤当为谁。
送王石谷南归
作者：王士禛
朝代：清
体裁：五言律诗

君忆慧车子，言归乌目山。帆随五湖阔，心与孤云闲。泼墨营丹嶂，开笼放白鹇。遥知破山寺，高卧掩松关。
送秦留仙太史归梁溪
作者：王士禛
朝代：清
体裁：五言律诗

我鼓湘灵瑟，君弹昭氏琴。房栊激流徵，太息感知音。古塞鸿声远，离堂烛泪深。临觞忽不御，为尔一沉吟。
送米紫来令建昌
作者：王士禛
朝代：清
体裁：古风

南风吹船健如鹘，一月飞渡西江湾。名流正得山水窟，云中五老玉孱颜。画禅书圣两无敌，官闲泼墨东林间。风流海岳庵中客，直取庐山作砚山。
送耿承哲赴高州推官二首·其一
作者：王士禛
朝代：清
体裁：五言律诗

见说高凉郡，遥遥八桂邻。骆田潮上下，蛮弩瘴冬春。蚌晕连珠浦，冰绡献海人。酌泉君有意，知不厌清贫。
送耿承哲赴高州推官二首·其二
作者：王士禛
朝代：清
体裁：五言律诗

何代名藩地，军城遍草莱。辕门飞鸟落，行殿野棠开。感激碙州跸，悲凉冼氏才。抚时思将略，巾帼亦雄哉。
送苕文之京二首·其一
作者：王士禛
朝代：清
体裁：七言律诗

淼淼江湖春水生，淮南风景过清明。故人恰向愁中至，感激真从难后平。竹外寒烟瓜步镇，花时细雨广陵城。谢公埭下通宵语，酒冷香残十载情。
送苕文之京二首·其二
作者：王士禛
朝代：清
体裁：七言律诗

潦倒徒成未拂衣，疏狂真与世相违。南徐载鹤横江去，西碛看花压帽归。此去故人京雒少，莫教远道尺书稀。岭南程五如相问，为道维摩减带围。
送董樵归成山兼寄宋澄岚先生林寺孝廉
作者：王士禛
朝代：清
体裁：五言律诗

汉家祠日主，遗迹成山中。吾子千秋意，栖迟沧海东。凉天朝放鹤，雪坞夜闻钟。问讯河汾叟，东归道未穷。
送董樵归成山旧隐
作者：王士禛
朝代：清
体裁：七言律诗

白社何年别威辇，相逢飒飒鬓毛苍。飘零楚客纫兰佩，萧瑟无且剩药囊。隐处神山邻九点，愁来兵气动三湘。水仙操罢扁舟去，海水天风万里长。
送董苍水归云间
作者：王士禛
朝代：清
体裁：五言律诗

昔作瓯闽客，漳泉正合围。江瑶惊旅食，山鸟怪儒衣。边徼逢人少，诸侯好士稀。长篇犹在箧，感激涕交挥。
送虞虞山通参予告归云南
作者：王士禛
朝代：清
体裁：七言律诗

两朝黄发承恩久，万里青蛉拥传归。驿路近南梅信早，家山向日鹧鸪飞。劫灰历后昆明在，华表来时故旧非。检点赐衣重洒泪，孝陵松柏巳成围。
送袁士旦之玉田
作者：王士禛
朝代：清
体裁：五言律诗

无终东去路，亭鄣古雄边。水出弹筝峡，春生种玉田。马蹄穿塞雪，鸟道入山烟。咏史清秋夜，应逢谢尚贤。
送许竹隐之绍兴二首·其一
作者：王士禛
朝代：清
体裁：五言律诗

一棹西陵去，名山入剡中。放衙临镜水，行部逐樵风。江渚鸢乌集，苏台麋鹿空。沼吴兼霸越，怀古意无穷。
送许竹隐之绍兴二首·其二
作者：王士禛
朝代：清
体裁：五言律诗

蝉声集深树，驿路遍槐花。黄鹄逝千里，浮云天一涯。莺啼范蠡宅，草长谢敷家。迢递相思处，春风满若耶。
送邓孝威授正字归海陵再示豹人
作者：王士禛
朝代：清
体裁：五言律诗

当年绮里季，曾友夏黄公。共咏紫芝曲，俱栖岩穴中。鬓眉惊汉帝，羽翼缅高风。一出还归隐，白云商洛东。
送邵子湘之登州
作者：王士禛
朝代：清
体裁：古风

我闻大九州，香海环其外。禆海内络之，万川势交汇。《禹贡》周职方，中央浮芥蒂。邹衍不可作，畴与辨茫昧。昔者始皇帝，东巡极海岱。海神驾桥梁，大鱼射澎湃。号为秦东门，刻石表朐界。三山在水下，其事颇奇怪。邵生列仙儒，远游信所届。遥飞阜乡舄，往抚天吴背。龙蹻陵丹崖，九点烟凝黛。崭绝日主祠，夐与之罘对。日月影动摇，岛屿光破碎。朝潮激天轮，夕汐裂地肺。巨鲸若连山，奋鬣云昼晦。时见新罗船，墨点空青内。广乘渺何所，归墟谁负戴。木张悉文雄，髯才更十倍。归来述沧溟，始信九州大。
送邵子湘之登州
作者：王士禛
朝代：清

我闻大九州，香海环其外。裨海内络之，万川势交汇。《禹贡》周职方，中央浮芥蒂。邹衍不可作，畴与辨茫昧。昔者始皇帝，东巡极海岱。海神驾桥梁，大鱼射澎湃。号为秦东门，刻石表朐界。三山在水下，其事颇奇怪。邵生列仙儒，远游信所届。遥飞阜乡舄，往抚天吴背。龙蹻凌丹崖，九点烟凝黛。崭绝日主祠，夐与之罘对。日月影动摇，岛屿光破碎。朝潮激天轮，夕汐裂地肺。巨鲸若连山，奋鬣云昼晦。时见新罗船，墨点空青内。广乘渺何所？归墟谁负戴？木张悉文雄，髯才更十倍。归来述沧溟，始信九州大。
送郑郎赴粤西幕府
作者：王士禛
朝代：清
体裁：七言律诗

当时红旆向西川，水部风流似郑虔。被酒共眠金雁驿，分题多在浣花笺。故人一别成千载，公子重逢又十年。去谒征南年正少，牂牁春尽水如烟。
送陆次公赴抚州兼寄宋牧仲中丞
作者：王士禛
朝代：清
体裁：五言律诗

青门一尊酒，言祖谢临川。人忆贝丘别，雁随彭蠡船。高斋逢霁雪，春思入江烟。为向中丞问，吟髭白几年。
送陆辛斋归海宁
作者：王士禛
朝代：清
体裁：七言律诗

丛菊初花秋气深，花前君唱渡江吟。杜陵乍喜归三径，宝剑犹堪直百金。樽酒离亭折杨柳，孤舟遥夜泊枫林。若邪溪水云门寺，欲约东游思不禁。
送陈其年归宜兴
作者：王士禛
朝代：清

与君五载扬州梦，细马吟春皂荚桥。岁晚幽州复相送，九门风雪压盘雕。送客魂销枫树林，买田阳羡旧同心。花枝照眼虾笼嘴，未得从君弄渚禽。
送陈其年归宜兴
作者：王士禛
朝代：清
体裁：五言律诗

雪霰毗陵道，烟霞阳羡天。山从洞庭起，水与贡湖连。陈子青云客，岩居傍善卷。那能乘白鹤，及尔御风烟。
送陈其年归宜兴二首·其二
作者：王士禛
朝代：清
体裁：七言绝句

送客魂销枫树林，买田阳羡旧同心。花枝照眼虾笼嘴，未得从君弄渚禽。
送陈子文赴安邑丞四首·其一
作者：王士禛
朝代：清
体裁：古风

我爱田子方，同时段干木。高义动诸侯，清风激颓俗。闻钟知左高，佳言足三复。下车或式闾，宁浼踞堂辱。斯人邈已远，馀韵留乡曲。贤哉魏成子，千秋擅遐躅。
送陈子文赴安邑丞四首·其三
作者：王士禛
朝代：清
体裁：古风

骐骥服盐车，踯躅上虞坂。山石何硗聱，日暮途且远。道逢纻衣惠，未敢悲晼晚。仰首奋长鸣，市日思一展。譬彼轶世士，遭时未离蹇。君过虞坂上，怀古向陵缅。古之贤达人，澄怀善舒卷。
送陈子文赴安邑丞四首·其二
作者：王士禛
朝代：清
体裁：古风

峨峨中条山，迢迢涑川汜。人物表西河，流风至今美。陈侯东海来，高文一何绮。阊�籋浮云，夐绝致千里。自抱万古心，五斗焉足耻。滹沱冰上渡，故关雪中启。怀古多远情，到官正春水。目送中条云，松风涤双耳。
送陈子文赴安邑丞四首·其四
作者：王士禛
朝代：清
体裁：古风

淼淼沅湘流，香草目以兰。郁郁徂徕松，百尺凌岁寒。君子重结交，贞固期不刊。解巾二十载，阅世如波澜。菀枯既以移，素心良独难。乔木隐穷巷，饥禽噪檐间。君偕辛斋叟，时时造门端。告我妫汭行，能不伤肺肝。保此金石心，在远义亦安。不见萧长倩，录录曾抱关。
送陶季之潞州
作者：王士禛
朝代：清
体裁：古风

先生昔日登武夷，铁船峰头看弈棋。中冠离支三百颗，酒酣自劈轻红肌。峰头烂睡忘甲子，坐笑曾孙生白髭。张帆伐鼓下黄鹤，欲滥三湘穷九疑。披襟兰台发高唱，快哉不辨风雄雌。平生名岳屐齿遍，风尘京雒嗟衣缁。投我奇文浩千顷，蛟龙大泽缠躨跜。谓我四海一知己，譬若庄休从惠施。高斋茗饮坐清昼，风炉活火分枪旗。我时无事似犀首，酒鳞浮动银留犁。丰台红药花照眼，骊驹忽告将西驰。壮心犹作骥伏枥，适志无如泥曳龟。我闻上党天下脊，当年潜邸传临淄。飞龙荒宫没烟莽，断碣髣髴开元词。纷纷梁晋夹河战，鸦儿万骑陈军麾。锦囊负矢盛意气，歌声慷慨留三垂。时平不用弓箭手，空老昭义千熊罴。战场下马问亭长，鬼燐飒飒寒飙吹。君家草堂临射陂，门前五柳藏东篱。何时单舸径归去，北窗高枕谈黄羲。
送陶季之潞州
作者：王士禛
朝代：清

先生昔日登武夷，铁船峰头看弈棋。中冠离支三百颗，酒酣自擘轻红肌。峰头烂睡忘甲子，坐笑曾孙生白髭。张帆伐鼓下黄鹤，欲滥三湘穷九疑。披襟兰台发高唱，快哉不辨风雄雌。平生名岳屐齿遍，风尘京雒嗟衣缁。投我奇文浩千顷，蛟龙大泽缠躨跜。谓我四海一知己，譬若庄休从惠施。高斋茗饮坐清昼，风炉活火分枪旗。我时无事似犀首，酒鳞浮动银留犁。丰台红药花照眼，骊驹忽告将西驰。壮心犹作骥伏枥，适志无如泥曳龟。我闻上党天下脊，当年潜邸传临淄。飞龙荒宫没烟莽，断碣仿佛开元词。纷纷梁晋夹河战，鸦儿万骑陈军麾。锦囊负矢盛意气，歌声慷慨留三垂。时平不用弓箭手，空老昭义千熊罴。战场下马问亭长，鬼磷飒飒寒飙吹。君家草堂临射陂，门前五柳藏东篱。何时单舸径归去，北窗高枕谈黄义。
送隐岩道人之五台绎堂周量苕文湘北同作二首·其一
作者：王士禛
朝代：清
体裁：五言律诗

道人江左秀，十载住菰芦。独向清凉去，随身智杖扶。峰峰馀积雪，了了见文殊。亦欲游方外，从师问苾刍。
送隐岩道人之五台绎堂周量苕文湘北同作二首·其二
作者：王士禛
朝代：清
体裁：五言律诗

曼殊行道处，犹现海螺城。摩诘无文字，丰干识姓名。绽衣寒事早，咒钵毒龙惊。杀活从渠会，依然草一茎。
送高念东先生予告还山五首·其一
作者：王士禛
朝代：清
体裁：七言绝句

前身忆是陶通明，山中白云无限情。满院松风一声鹤，三层楼上坐吹笙。
送高念东先生予告还山五首·其三
作者：王士禛
朝代：清
体裁：七言绝句

何处神山沧海东，巨峰万仞插晴空。青天无数云涛捲，下视辰韩墨点中。
送高念东先生予告还山五首·其二
作者：王士禛
朝代：清
体裁：七言绝句

若士云将是夙期，相逢汗漫欲何之。偶然掷杖成龙去，又过蓬莱日主祠。
送高念东先生予告还山五首·其五
作者：王士禛
朝代：清
体裁：七言绝句

曾穷华盖与钩陈，又到朱陵蜃海滨。不信仙人十洲地，也传风俗似吴人。
送高念东先生予告还山五首·其四
作者：王士禛
朝代：清
体裁：七言绝句

暮游碧玉阆风颠，朝过扶桑近日边。戏弄东王与西母，神芝行处满琼田。
送黄方叔之官山海
作者：王士禛
朝代：清

翩翩黄叔度，揖我向榆关。半刺今为政，长城无限山。扶余潮信外，孤竹夕阳间。重镇当年地，茫茫古戍间。
送黄方叔之官山海
作者：王士禛
朝代：清
体裁：五言律诗

翩翩黄叔度，揖我向榆关。半刺今为政，长城无限山。扶馀潮信外，孤竹夕阳间。重镇当年地，茫茫古戍闲。
送黄自先之官平远
作者：王士禛
朝代：清
体裁：五言律诗

水西何处是，险绝播州东。四郡千山外，诸夷一线通。闻猿思故国，骑象识蛮风。荒服皆王土，无劳叹转蓬。
通州水月庵三用清虚堂韵
作者：王士禛
朝代：清
体裁：古风

凫翁三五嬉晴沙，残僧闭关如退衙。黄芦苦竹隐缺岸，水荭往往飘残花。濠濮会心岂在远，便可泛宅仍浮家。水关上接鲍丘水，伯圭战地啼寒鸦。卓老一抔没荆棘，谁怜文采兼奇葩。古人于此两寂寞，高枕且听风垆茶。漕河如林万樯立，负城时送回帆挝。彷佛扁舟落吾手，背痒欲倩鸟爪爬。病鹤触笼翅翎短，老随鸡鹜吁可嗟。安得十洲纵汗漫，排空一气凌云霞。
通州水月庵三用清虚堂韵
作者：王士禛
朝代：清

凫翁三五嬉晴沙，残僧闲关如退衙。黄芦苦竹隐缺岸，水荭往往飘残花。濠濮会心岂在远，便可泛宅仍浮家。水关上接鲍丘水，伯圭战地啼寒鸦。卓老一抔没荆棘，惟怜文采兼奇葩。古人于此两寂寞，高枕且听风炉茶。漕河如林万樯立，负城时送回帆挝。仿佛扁舟落吾手，背痒欲倩鸟爪爬。病鹤触笼翅翎短，老随鸡鹜吁可嗟。安得十洲纵汗漫，排空一气凌云霞。
遂安毛贞女诗
作者：王士禛
朝代：清
体裁：古风

新安水清泚，水清石见底。黄河水瀰瀰，一石五斗泥。水清复水浊，女心空自知。三日为君妇，未识君容仪。一月侍君疾，不闻君履綦。秋风响庭树，夜夜哀羁雌。高楼切浮云，直下忽若遗。昭昭白日光，奄与黄泉期。手斲女贞木，弦以寡女丝。弹作处女吟，千载有馀悲。
遇仙桥即事
作者：王士禛
朝代：清
体裁：五言律诗

浮云收渭北，初日照终南。驰道连秋水，官桥度晓骖。人烟生浦树，鸟语入晴岚。欲访渔川隐，芦中有钓庵。
遥送嵇尔遐从军荆州兼寄秦留仙李屺瞻二首·其一
作者：王士禛
朝代：清
体裁：七言绝句

帕首靴刀气不群，秀才今复学从军。也知好句输中散，唯有相思寄楚云。
遥送嵇尔遐从军荆州兼寄秦留仙李屺瞻二首·其二
作者：王士禛
朝代：清
体裁：七言绝句

秦子清真五字诗，李生磊落万人姿。他年幕府论功日，七宝庄严合是谁。
遥题王咸中石坞山房四首·其一
作者：王士禛
朝代：清
体裁：五言律诗

我爱尧峰叟，怜君比屋居。云林交罨画，烟火共村墟。颠倒床头屐，逍遥溪上渔。汉阴鸡黍约，今古意何如。
遥题王咸中石坞山房四首·其三
作者：王士禛
朝代：清
体裁：五言律诗

心远地仍偏，琴书杂坐眠。湖霜收橘日，社火焙茶天。人意孤云外，山容太古前。叩门田父至，褴缕亦欣然。
遥题王咸中石坞山房四首·其二
作者：王士禛
朝代：清
体裁：五言律诗

高情耽野逸，文采旧清门。迹与市朝远，心将达者论。飞泉晴界道，修竹雨连村。谁识逃名客，蓬蒿方灌园。
遥题王咸中石坞山房四首·其四
作者：王士禛
朝代：清
体裁：五言律诗

笔墨谁能事，吾宗今右丞。悠然辋川路，写向剡溪藤。短彴宜行药，空林偶饭僧。片帆天外影，兴到直须乘。
邓尉竹枝词六首·其一
作者：王士禛
朝代：清
体裁：词

二月梅花烂漫开，游人多自虎山来。新安坞畔重重树，画舫青油日几回。
邓尉竹枝词六首·其三
作者：王士禛
朝代：清
体裁：词

西施洞望米堆山，夕翠朝烟拥髻鬟。不道鸱夷曾载去，至今人在五湖间。
邓尉竹枝词六首·其二
作者：王士禛
朝代：清
体裁：词

邓尉山头片雨晴，司徒庙下晚潮生。却登七十二峰阁，玉柱银房相向明。
邓尉竹枝词六首·其五
作者：王士禛
朝代：清
体裁：词

枫桥估客入山来，艓子多从木渎开。玛瑙冰盘堆万颗，西林五月熟杨梅。
邓尉竹枝词六首·其六
作者：王士禛
朝代：清
体裁：词

绿黛遥浮玉镜间，峰峦千叠水弯环。居人却厌真山好，袁墓南头看假山。
邓尉竹枝词六首·其四
作者：王士禛
朝代：清
体裁：词

西来铜井又铜坑，山势高低有二名。试上龟峰光福塔，白波翠巘两边生。
邓玉书简讨招饮梅园
作者：王士禛
朝代：清
体裁：五言律诗

暨阳城外路，倚棹数寒鸦。何处吹横笛，江南雪后槎。故人碧山隐，招我问梅花。更上花间阁，香山数点斜。
邹衣白画
作者：王士禛
朝代：清
体裁：七言绝句

云岚半幅落人间，衣白山人去不还。却忆题诗东涧老，夕阳粉本出关山。
郎当驿雨中二首·其一
作者：王士禛
朝代：清
体裁：七言绝句

金鸡赐帐事披猖，河朔从兹不属唐。却使青骡行万里，三郎当日太郎当。
郎当驿雨中二首·其二
作者：王士禛
朝代：清
体裁：七言绝句

武连县南云气遮，郎当驿北石槎枒。西风尽日濛濛雨，开遍空山白芨花。
郭有道墓
作者：王士禛
朝代：清
体裁：七言绝句

大槐坂上逐车尘，争效先生折角巾。至竟清流解亡国，望门投止是何人。
郭河阳双松平远
作者：王士禛
朝代：清
体裁：七言绝句

石骨崚嶒五鬣盘，河阳笔底傲秦官。兴亡七百年朝槿，留得苍苍耐岁寒。